
הכנסת העשרים
מושב שלישי
<פרוטוקול מס' 343>
מישיבת ועדת הכלכלה

יום רביעי, ח' בחשון התשע"ז (09 בנובמבר 2016), שעה 9:30

<סדר היום:>
<תקנות התעבורה (תיקון מס'...), התשע"ו-2016 בדבר מידע תעבורתי ופרטי רישיון נהיגה לקציני בטיחות בתעבורה>
נכחו:

<חברי הוועדה:> 
איתן כבל – היו"ר

יעקב אשר 

דב חנין

איילת נחמיאס ורבין

<מוזמנים:> 
	צור אהרון
	–
	מנהל אגף התקשוב, משרד התחבורה והבטיחות בדרכים

	אפי רוזן
	–
	מנהל אגף הרישוי, משרד התחבורה והבטיחות בדרכים

	אברהם ישעיהו
	–
	מנהל תחום קציני בטיחות, משרד התחבורה והבטיחות בדרכים

	סיגלית ברקאי
	–
	עו"ד, הלשכה המשפטית, משרד התחבורה והבטיחות בדרכים

	חוה ראובני
	–
	עו"ד, סגנית בכירה ליועצת המשפטית, משרד התחבורה והבטיחות בדרכים

	גליה חרדון
	–
	מנהלת פרויקטים, משרד התחבורה והבטיחות בדרכים

	גבי פיסמן
	–
	ע' ליועמ"ש לממשלה, משרד המשפטים

	דרור וגשל
	–
	ייעוץ וחקיקה, משרד המשפטים

	צילי נאה
	–
	משפטנית, המועצה הציבורית להגנת הפרטיות, משרד המשפטים

	רעיה שטנר ווזנסקי
	–
	המשרד לביטחון הפנים

	סימונה זילבר
	–
	ר' תחום ייעוץ וחקיקה, המשרד לביטחון הפנים

	שבתי גרברצ'יק
	–
	חטיבת הדוברות, מ"י, המשרד לביטחון הפנים

	גורג קיוורקיאן
	–
	עוזר יועמ"ש במשטרה, המשרד לביטחון הפנים

	מאיר אלרם
	–
	מנהל אגף תיאום גורמי חוץ, הרשות הלאומית לבטיחות בדרכים

	עמי רוטמן
	–
	יועמ"ש, הרשות הלאומית לבטיחות בדרכים

	אפרת נועם
	–
	מנהלת יישומים, ממשל זמין

	שמעון סודאי
	–
	יו"ר, איגוד קציני בטיחות מקצועיים בתעבורה

	ספי יוסף דיין
	–
	חבר הנהלה, איגוד קציני בטיחות מקצועיים בתעבורה

	פרדי הרשקוביץ
	–
	יועץ בטיחות, אגד, מפעילי התחבורה הציבורית

	יער אמיר
	–
	מנהל פורום חברות התחבורה הציבורית הפרטיות, מפעילי התחבורה הציבורית

	מוטי אלמוג
	–
	קצין בטיחות בתעבורה, חב' דן, מפעילי התחבורה הציבורית

	אליעזר ורט
	–
	קצין בטיחות, חב' דן, מפעילי התחבורה הציבורית

	יוסי לוי
	–
	קצין בטיחות בתעבורה, חב' דן, מפעילי התחבורה הציבורית

	צחי ליטבק
	–
	קצין בטיחות, חברת דן, מפעילי התחבורה הציבורית

	אמנון שידלצקי
	–
	קצין בטיחות בתעבורה, חב' דן, מפעילי התחבורה הציבורית

	דקלה עוז
	–
	יועצת משפטית, מטרופולין, מפעילי התחבורה הציבורית

	שני מימון 
	–
	מנהלת משאבי אנוש, מטרופולין, מפעילי התחבורה הציבורית

	אורי חדד
	–
	מנהל חברת רמת בטיחות, איגוד לשכות המסחר

	גבי בן הרוש
	–
	יו"ר מועצת המובילים והמסיעים

	קרן גדיש
	–
	דוברת מועצת המובילים והמסיעים

	ליאור שובכר פרי
	–
	שדלן/ית

	משה פרי
	–
	שדלן/ית


<ייעוץ משפטי: >
אביגל כספי

<מנהלת הוועדה:>
לאה ורון
<רישום פרלמנטרי:>
אושרה עצידה

<תקנות התעבורה (תיקון מס'...), התשע"ו -2016 בדבר מידע תעבורתי ופרטי רישיון נהיגה לקציני בטיחות בתעבורה>
<היו"ר איתן כבל:>
בוקר טוב לכם, גברתי מנהלת הוועדה, היועצת המשפטית, רשמת, דובר ואורחים נכבדים.

 היום יום רביעי, ואנחנו נעסוק בנושא מאוד מאוד מאוד חשוב שהצפנו אותו כבר בדיונים בשימוע בנושא תאונות הדרכים והוא תקנות התעבורה (תיקון מס'....), התשע"ו-2016 בדבר מידע תעבורתי ופרטי רישיון נהיגה לקציני בטיחות בתעבורה. לאחר מכן נדון בתקנות התעבורה (שינוי התוספת החמישית לפקודה), התשע"ו-2016, בדבר מידע תעבורתי ופרטי רישיון נהיגה לקציני בטיחות בתעבורה.

אני רק רוצה להזכיר לכם כי המצב בכבישים הוא בכי רע. נכון ליום שני, כבר מספר ההרוגים, והייתי צריך לקבל את המספר של היום, - - -

<קריאה:>
324.

<היו"ר איתן כבל:>
אני יודע להגיד בהשוואה ל-. נכון ליום שני היו 19 הרוגים יותר מהשנה שעברה.

<עמי רוטמן:>
אותו דבר גם נכון להבוקר.  324 - - - 

<היו"ר איתן כבל:>
זה המצב וברור הוא שזה מצב בלתי נסבל. הוועדה הזו לקחה על עצמה להזכיר את העניין הזה מדי שבוע גם כאן וגם במליאה. אני לא רוצה להתחיל שוב היום כי כבר עשיתי את זה ביום שני, ומדי יום שני נפתח את היום בהתייחסות.

חלק מהיושבים פה, אם לא כולם, הם אנשים שהם חוד החנית במאבק בתאונות הדרכים.

בוקר טוב לאורחים שלנו שהם עובדי מדינה מירושלים שלומדים בקורס מבוא למינהל ציבורי. אני מאחל לכם הצלחה בקורס. זה יעזור לכם במשכורת? אתן מקוות, אז שיהיה באמת בהצלחה.

ברשותכם, אני רוצה להזכיר במה דברים אמורים. חוה, לשמחתי, בשונה מהעבר כשבדרך כלל אנחנו מניחים הצעות חוק אז באה הממשלה ואומרת: במקרה,  במקרה, במקרה יש לנו תקנות או הכינונו מראש. אז ההכינונו מראש כבר היה קיים אצלכם הרבה זמן. אני שמח שהצעת החוק שלי שהונחה ועברה טרומית היתה, בין היתר, קטליזטור כדי לסיים את התהליך. קבענו שאם תוך פרק זמן מסוים התקנות לא יונחו אני אהיה רשאי להעביר את החוק. 

עברתי על התקנות והן בסך הכול תקנות רחבות אפילו יותר מהצעת החוק שהנחתי. אבל עדיין בראייה ראשונה יש בהן שתי נקודות שארצה לראות איך אנחנו מתמודדים איתן. הנקודה הראשונה נוגעת לעובדה שנכון לרגע זה רק מי שיש לו קצין בטיחות יוכל להיכנס לתוך התקנות האלה. אני לא בטוח מה יותר ממה – אלה שיש להם שניים-שלושה אוטובוסים, או מיניבוסים, או הציים הגדולים. 

<גבי בן הרוש:>
אבל כולם  מחויבים בקצין בטיחות.

<היו"ר איתן כבל:>
חברים יקרים, שניה. עם כל הכבוד לכם, אני מעלה כאן עניין כי שמתי לב שיש פה משהו. אם תדעו לתת לי את המענה, מה טובו אוהליך. אני רק אומר את הדברים כדי שנמצא עצמנו במקום הנכון. דהיינו, שיהיה ברור שזה לא משנה אם יש לך אוטובוס אחד, מיניבוס אחד, או אלף אוטובוסים או אלף משאיות או משאית אחת, במובן הזה שיש מישהו שברגע שהוא עולה על ההגה, כמו שאנחנו נוהגים לומר בלשון העם, שיהיה ברור שמישהו צריך לבדוק או כשהוא מקבל אותו לעבודה או לא יודע מה. 
<אורי חדד:>
קצין בטיחות זה אותו קצין בטיחות. הם עובדים באותה תקנה, וזה לא משנה אם אוטובוס אחד או אוטו אחד.

<היו"ר איתן כבל:>
חברים יקרים, היתרון שלי הוא שאני כבר שמעתי כמוכם הרבה. עובדה היא שאנחנו פה. אם הכול היה בסדר לא היינו בעניין הזה. לכן, אני אומר את זה בצורה ברורה – זה דבר אחד.

דבר שני, נמצא פה דרור ממשרד המשפטים. דרור, העניין הזה של להגיד רק כמה נקודות או דברים מהסוג הזה - - -

<לאה ורון:>
הגיע החצי השני של הקורס של מבוא למינהל ציבורי.

<היו"ר איתן כבל:>
כן. איפה אחותה של דקלה? 

<לאה ורון:>
הנה. קשרים טובים כי דקלה עובדת בוועדת הכלכלה. 

<היו"ר איתן כבל:>
הון-שלטון - למה שלא יהיה הון-שלטון גם פה?

<קריאה:>
יש רק הון-שלטון, זו הבעיה.

<היו"ר איתן כבל:>
אני מבין שאת המצטיינת של הקורס. באמת מכל הלב שיהיה לכן בהצלחה.

ברשותכם, העניין הוא שזה לא מספיק רק להגיד לי כמה נקודות כי בתוך התהליך הזה ראוי גם שיהיה שיקול דעת. דרור, לבריאות. אתה רואה שאני צודק. הוא התעטש. אני אומר לך את זה ממקום שסביב עיסוק בחיי אדם אי-אפשר לשחק פה משחקים. דרור, אני אומר את זה לך ולכל הציבור כאן משום שיש משבר חמור בענף בכל הנוגע לנהגים, גם ברכבים הציבוריים, ברכבי ההסעות, וגם ברכבי ההובלה. המציאות מייצרת עצימת עיניים. ביקרתי באגד ובדן ואנחנו מכירים את זה. לכן, אני כבר אומר כפתיח שאין לי כוונה לוותר על העניין הזה. מדובר בתקנות מאוד מאוד מאוד חשובות. הן תאושרנה, אנחנו נעסוק ברגישות בשאלות של שמירה על – אתה יודע, מרוב שאנחנו שומרים לפעמים על זכויות הפרט, ומי כמוני? אי-אפשר להאשים אותי. אני מהלוחמים הכי גדולים פה, והנה, יש פה דב חנין, מהביומטרי ועד אלוהים יודע. אבל לפעמים מרוב שאנחנו, אתה יודע, לא שמים לב לזה. בסוף צריך למצוא את האיזונים הנכונים. אני בטוח שאף אחד מאתנו לא רוצה לעלות על אוטובוס שלא יודעים על הנהג כלום. זה תמיד נראה לנו רחוק. זה לא באוטובוס שהבן שלי עולה או במשאית שעוברת בשכונה שלי. זה נראה רחוק תמיד, זה חלק מהעניין. אני רוצה שיהיה ברור שאני לא מתכוון להיות רך או קל בעניין הזה.

שמעון, אנחנו נקיים את הדיון.
<שמעון סודאי:>
רק מילה אחת.

<היו"ר איתן כבל:>
לא. אפילו לא רבע מילה,  שום דבר. שמעון, אתה תדבר פה מספיק, ולכן אדוני יתאפק. 

חוה, תני לי את הרגליים של התקנות האלה, ואם דרור ירצה להוסיף עליהן עוד כמה מילים, ונתחיל בהקראה כי חבל על הזמן. בבקשה, חוה.

<חוה ראובני:>
בוקר טוב ותודה רבה, אדוני. בתמצית, התקנות האלה הן דברים שהם אצלנו בהכנה באמת לאורך זמן עם הרבה מאוד התלבטויות ודיונים. השורה התחתונה שהצלחנו להגיע אליה ולהשיג לגביה הסכמה אומרת כך: לגבי מי שעומד לנהוג ברכב של מפעל שמעמידים לרשותו כרכב צמוד, וזו הסיטואציה המוכרת לנו, והמעסיק שלו נותן לו אוטו לנהוג בו, וזה לא בתפקיד נהיגה אלא משתמש באוטו של המפעל, המעסיק יברר אם יש לו רישיון נהיגה בתוקף לאותו סוג רכב. 

לגבי מי שעומד להיות מועסק בתפקיד של נהג - ייבדק גם העבר התעבורתי שלו כאשר העבר התעבורתי יביא בחשבון פסילות של חמש השנים האחרונות, וכן את רישומי הניקוד.

<לאה ורון:>
העבר התעבורתי בחמש השנים האחרונות?

<חוה ראובני:>
בהגדרה זה ייתן לו את העבר התעבורתי שלו, את חמש השנים האחרונות, ניקוד – זה ייתן לו גם יותר ארוך. לא את העבירות עצמן, אבל כן את התאריך שנרשמו הנקודות ומספר הנקודות.

<היו"ר איתן כבל:>
אגב, אם את יכולה, למה? אני חושב שיש פה תביעה של משרד המשפטים יותר מאשר שלכם.

<חוה ראובני:>
לא אכחד מאדוני, היתה לנו מחלוקת עם משרד המשפטים. אנחנו היינו רוצים לתת יותר. אנחנו חשבנו שיש הצדקה ויש מקום לאפשר לקצין הבטיחות לראות את כל גיליון הרשעות התעבורה. בזמנו מיקדנו אפילו בקשה למספר קצוב של שנים. לא מאז שהוא עלה לכביש אם הוא היום בן 45 כשהוא קיבל רישיון בגיל - - - 

<היו"ר איתן כבל:>
של מי התקנות? מי הניח אותן?

<חוה ראובני:>
אלה תקנות של שר התחבורה. 

<היו"ר איתן כבל:>
ראיתי ב-YNET שזה השר לביטחון פנים.

<חוה ראובני:>
נציגתו פה תוכל להסביר.

<רעיה שטנר ווזנסקי:>
לא.

<היו"ר איתן כבל:>
ככה אתם גונבים? חברי כנסת גונבים חוקים – בסדר. 

<רעיה שטנר ווזנסקי:>
קטונתי, קטונתי.

<חוה ראובני:>
הקרדיט שלהם מגיע מזה שהם נתנו את הכסף להקים את המערכת במקום שהם יעשו משהו אחר שאצלם. היה להם תקציב למטרה אחרת דומה.

<היו"ר איתן כבל:>
בסדר.

<חוה ראובני:>
הרעיון הוא שאם קצין בטיחות בתעבורה רואה שלמישהו נרשמו עשר נקודות, הוא יודע איזה עבירות יש בעשר נקודות. הוא מבין שנעשה פה משהו חמור. אין הרבה עבירות שיש להן עשר נקודות וכולן חמורות מאוד. זה נהיגה בשכרות, זה נהיגה בזמן פסילה, זה גרימת תאונת דרכים קטלנית, זה דברים מהסוג הזה שהם בטווח העליון. או אם הוא עושה המון עבירות של ארבע נקודות, גם אם ארבע נקודות הן מעט אבל הוא כל הזמן עובר עבירות אז גם אם אלה עבירות לא חמורות, הוא יכול לקבל מזה אינדיקציה.

לא אכחד, רצינו גם את ההרשעות. משרד המשפטים כמדיניות ומתוך תפיסה רוחבית של המקום של המרשם הפלילי לא סבר שזה נכון.

<היו"ר איתן כבל:>
דרור, אם מגיע היום מאן דהוא שאני מכיר אותו. נכנס לאתר של בתי המשפט ויכול להוציא את ההרשעות שלו. זה לא סודי.

<דרור וגשל:>
לא, זה סודי. המרשם הוא חסוי. 

<היו"ר איתן כבל:>
אם אתה רוצה לקבל פסיקה של בית משפט לגבי - - -

<חוה ראובני:>
פסק דין בודד הוא גלוי, אבל את התמונה הכוללת של הרשימה אדם יכול ללכת ולקבל בתחנת משטרה רשימה.

<היו"ר איתן כבל:>
אני מדבר על האדם הפושטי. כשאני רוצה פסק דין של זה ב - - -

<דרור וגשל:>
כן, פסק דין אפשר.

<היו"ר איתן כבל:>
תודה רבה.

<דרור וגשל:>
לא, זה חלק מהדברים ש- - - 

<היו"ר איתן כבל:>
שניה, שניה. אתה אומר: ככה אתה עושה. בסוף בסוף, בחייאת דינקום, נו, מה אתם עושים עכשיו לעצמכם סיוט ללב? לעמדות, לתפיסה? זו בדיוק הנקודה. כשאני אומר לעוזר שלי: עשה לי טובה, אני זוכר שביום זה וזה היה כך וכך. אני רוצה שתבדוק לי מה היה התהליך, מה הוחלט, ומה דברים כאלה.

למה אני אומר את זה? כי בוודאי בוודאי כשאתה מגיע למקום כמו אגד, דן, או חברות ההסעה האחרות הגדולות שהתקנות האלה יצטרכו להעמיד אותם במקום, הוא יכול להסתכל. הוא לא צריך אותך או משהו. הרי בסוף מה העניין? יותר מאשר העגל רוצה לינוק, הפרה רוצה להיניק. חברות ההסעות היום כל כך זקוקות לנהגים. אני לא רוצה שאנחנו בתקנות האלה נגרום לחברות עקב הלחץ שמופעל עליהן לגייס את העובדים, והוא יגיד: בסדר, נקודות. אבל כשאתה רואה את ההרשעה ואתה אומר שיכרות. לכן, אנחנו עוד נעסוק בזה, אני לא מתכוון לוותר. אני רוצה שתתנו לי דבר דבור על אופניו. אני לא מחפש את האנשים. למה אני צריך עכשיו שכל זה יעבוד עם ספר חוקים ושהוא יסתכל ויראה שארבע נקודות זה כך וכך? למה?

<פרדי הרשקוביץ:>
לגמרי צודק.

<היו"ר איתן כבל:>
תודה לאדוני על הרוח הגבית.  רק שם ותפקיד לפרוטוקול.

<פרדי הרשקוביץ:>
שמי פרדי הרשקוביץ, אגד. אנחנו אלה שביקשנו את זה לאורך כל השנים.

<היו"ר איתן כבל:>
נכון.

<פרדי הרשקוביץ:>
אנחנו בעד זה שלקצין הבטיחות תהיה אפשרות לראות את ההרשעות הקודמות, ואנחנו מנועים לעשות את זה. אנחנו בעד זה שקצין הבטיחות יוכל לראות את כל ההרשעות הקודמות, לא רק נקודות, מכיוון שכדי שהוא יוכל לקבוע אם הנהג הזה הוא כן - - -

<היו"ר איתן כבל:>
נקודות הן דבר שהוא מטעה.

<פרדי הרשקוביץ:>
הוא לגמרי פלואידי.

<היו"ר איתן כבל:>
לגמרי. תודה, פרדי.

סיימי, חוה.

<חוה ראובני:>
אנחנו ראינו את הנקודות לאור העובדה שיש מניעה חוקית בלתת את ההרשעות עצמן – לתת את הדבר הכי קרוב שאפשר וזה איזושהי אינדיקציה.

לשאלתך מי נמצא תחת המעגל בפיקוח של קציני בטיחותי בתעבורה, רק אומר בקצרה שלאוטובוסים אסור לעבוד אלא במסגרת משרד הסעות, ומשרד הסעות חייב שיהיה לו קצין בטיחות בתעבורה.

<היו"ר איתן כבל:>
נדבר על זה. נעבור להקראה.

<רעיה שטנר ווזנסקי:>
רק להגיד שהמשרד לביטחון הפנים תומך כמובן בתקנות.

<היו"ר איתן כבל:>
תודה, זה מרגש מאוד.

<רעיה שטנר ווזנסקי:>
אעביר את ההתרגשות.

<גבי בן הרוש:>
אחרי שנתפסתם על חם.

<רעיה שטנר ווזנסקי:>
מה שיצא בתקשורת, יצא בתקשורת.

<היו"ר איתן כבל:>
דרור, משפט.

<דרור וגשל:>
אני אגיד באמת משפט.  כי כמו שאתה אומר, צריך לעסוק בזה וזה באמת לא המקום לעסוק בזה כי כמו שחוה אמרה המניעה פה היא מניעה חוקית. בשביל שיהיה אפשר למסור מידע  על הפסילות עצמן לקציני הבטיחות אנחנו נצטרך לעבור שינוי חקיקה, לתקן את חוק המרשם הפלילי שיש לו את הרציונלים שלו.

<היו"ר איתן כבל:>
דרור, אני עוצר אותך. אני כבר מסכם אתכם שמהרגע שהתקנות האלה תכנסנה לתוקף אנחנו נקבע לנו זמן של שמונה חודשים, חצי שנה, שבו אנחנו נראה איך המציאות הזו מתקיימת בשטח. יש מצב שאולי אנחנו אפילו נזמן קציני בטיחות, שמעון, בחיתוך כזה או אחר, ונראה האם באמת הכלים שאנחנו נותנים לכם הם באמת כאלה שיודעים לתת לכם לעשות את העבודה שלכם נכון יותר וטוב יותר.

דרור, משפט.

<דרור וגשל:>
אני רק רוצה להאיר עוד זווית בעניין הזה של הוויכוח שהיה בין משרד התחבורה למשרד המשפטים.

<חוה ראובני:>
למה ויכוח?

<דרור וגשל:>
דיון. סליחה, הדיון שהתנהל. הדיון שהתנהל בינינו לאורך השנים נגע בעיקר לשאלה אחת. המרשם הפלילי באופן רוחבי ניתן לגורמים ציבוריים שיכולים לשקול אלמנטים יותר רחבים. פה אנחנו מעבירים את המידע לקציני בטיחות שהם גורמים פרטיים. אנחנו אמרנו למשרד התחבורה: משרד התחבורה, אתה חשוף לכל המידע הזה. אתה לא רק חשוף למידע התעבורתי, אתה גם חשוף למידע פלילי שיש לו השפעה על עבירות תעבורה. כלומר, הוא חשוף למגוון הרבה יותר רחב.

<היו"ר איתן כבל:>
אתה יודע איפה הטעות שלך?

<דרור וגשל:>
אדוני, רק משפט אחרון.

<היו"ר איתן כבל:>
לא, אני לא נותן לך משפט אחרון. אני אגיד לך למה, דרור. כי אם אתה אומר לי שזה מצריך תיקוני חקיקה אז ממילא אני לא אכנס עכשיו לתוך כל התהליך. אני לא אעכב  את התקנות עקב העניין הזה. אתה לא מבין את הדיסוננס. בדרך כלל כשאתה אומר: יש לי חוק חובת מכרזים ואני רוצה להעמיד בן-אדם ולא רוצה להכניס מידע שאולי עלול לפגוע בו - פה העניין הוא אחר. המידע הוא כלי עבודה כי הוא רוצה לקבל אותו לעבודה, זה לא שהוא לא רוצה לקבל אותו לעבודה. הוא לא במצב שעומדים לו עשרה והוא אומר: עכשיו אני אעשה עכשיו אן דן דינו. לא, זה לא המצב. המציאות המתקיימת היום היא שיש מחסור מאוד מאוד גדול בנהגים, והמציאות הזו גורמת לך שעצימת העיניים היא הרבה יותר גדולה בחיי היום יום. לכן, כשהוא כבר רוצה לקבל מישהו לעבודה כי הוא בלחץ, אבל פתאום הוא רואה שהאדם שתיין ופעם אחר פעם, זה יכול לתת לו.

סיימנו, אנחנו עוברים להקראה. כל אחד בתורו יעיר כבר נקודתית. חוה, בבקשה.

בוקר טוב, גברתי.

<איילת נחמיאס ורבין (המחנה הציוני):>
בוקר טוב וסליחה על האיחור.

<חוה ראובני:>
" בתוקף סמכותי לפי סעיף 70(23א) לפקודת התעבורה (להלן-הפקודה), ובאישור ועדת הכלכלה של הכנסת, אני מתקין תקנות אלה:
	תיקון תקנה 579
	1
	1.  בתקנה 579 לתקנות התעבורה, התשכ"א-1961 (להלן – התקנות העיקריות), בפסקה (2) להגדרת "מפעל", במקום פסקת משנה (א) יבוא:

	
	
	
	"(א)
בעל רישיון מוביל כמשמעותו בפרק השני לתקנות שירותי הובלה, התשס"א-2001 (להלן-תקנות שירותי הובלה);"."



זה תיקון של עדכון הנוסח. תקנות התעבורה עדיין מדברות בלשון של משרד הובלה לפי צו פיקוח שעבר מן העולם לפני שנים רבות שהוחלף בחוק שירותי הובלה, בתקנות שירותי הובלה, לפני 15 שנה כבר. זה היה ברפורמה שנתקעה בכנסת הקודמת.

<היו"ר איתן כבל:>
חוה, אני רק רוצה לדעת שזה מכניס פנימה את כל סוגי הרכב הכבד.

<גבי בן הרוש:>
זה מ-10 טון, תדגישו.

<חוה ראובני:>
כל הרכב המסחרי מעל 10 טון - - - 

<היו"ר איתן כבל:>
מה זה 10 טון?

<גבי בן הרוש:>
10 טון – חוק שירותי הובלה מתייחס מ-10 טון ומעלה. עד 10 טון החוק לא מתייחס.

<היו"ר איתן כבל:>
תודה רבה שאדוני פירשן לי את עצמו. אני שאלתי שאלה אחרת. אני רוצה שתיתן לי איזה גודל משאית זה? האם אלו המשאיות שאתה רואה אותן?

<אפי רוזן:>
10 טון זה קצת פחות ממחלק הגז שאתה מכיר.

<היו"ר איתן כבל:>
תודה רבה, זה מה שרציתי לקבל. רציתי לקבל את קנה המידה איך נראה רכב שהוא בערך  10 טון. האם זאת משאית? אין לי את קנה המידה.

<קריאה:>
לא כל מחלקי הסחורות בתוך העיר, לא אלה.

<חוה ראובני:>
גם משאית קטנה יותר אם היא מופעלת במפעל, זאת אומרת, שיש כמות של 20 כלי רכב ומעלה, גם שם יהיה קצין בטיחות. זאת אומרת, הדרך היחידה לחמוק מהרשת לרכב מסחרי זה שהיא גם מתחת ל-10 טון והיא גם מופעלת על-ידי מי שיש לה פחות מ-20 כלים.

<היו"ר איתן כבל:>
נקודת המוצא שעולה פה היא שבשורה התחתונה רוב כלי הרכב נמצאים בתוך הסעיף הזה. לא נלך עכשיו לרדוף אחרי כל עניין. אם חס וחלילה ונידרש לתיקון הזה בהמשך אז גם נתקן אותו. בשלב הזה כשאתה נתת לי את קנה המידה אני מבין שבסך הכול זה מכניס פנימה את רוב רכבי ההובלה.


מי בעד 579 - 1? ירים את ידו.

הצבעה

בעד –  פה אחד 

תקנה 1 נתקבלה.

<היו"ר איתן כבל:>
תודה רבה, אושר.

<חוה ראובני:>
תודה. 

	"הוספת תקנות 585א ו-585ב
	2 
	2.   אחרי תקנה 585 לתקנות העיקריות יבוא:

	
	
	"בדיקת רישיונות ומידע תעבורתי
	5585א.
	(א)
בנוסף על האמור בתקנה 585, אם התקיימו התנאים המנויים בתקנה 585ב, קצין בטיחות במפעל –

	
	
	
	
	
	(1) 
יבדוק לגבי מי שמיועד להיות מועסק במפעל בתפקיד נהג או מועסק במפעל בתפקיד כאמור,  את פרטי רישיון הנהיגה שלו וכן את המידע התעבורתי הנוגע אליו;

	
	
	
	
	
	(2)  
ייתן לבעל המפעל, על יסוד בדיקתו כאמור בפסקה (1),  המלצה מנומקת אם להעסיקו או אם להמשיך להעסיקו כנהג, לפי העניין;

	
	
	
	
	
	(3)  
יבדוק  לגבי מי שנוהג או מיועד לנהוג ברכב של המפעל, את פרטי רישיון הנהיגה שלו. "


כאן אנחנו עושים את האבחנה שאנחנו מדברים שני סוגי שאילתות לגבי כפי שהסברתי קודם, מי שהתפקיד שלו איננו תפקיד של נהג, אבל יועד לנהוג ברכב של המפעל - - -

<היו"ר איתן כבל:>
רכבי ליסינג האלה, למשל.

<חוה ראובני:>
כן, רכבי ליסינג, רכב צמוד מהעבודה, סיטואציות מהסוג הזה. הוא צריך לוודא שיש לו רישיון בתוקף, זה הכול.

<היו"ר איתן כבל:>
כן. 

<חוה ראובני:>
נראה אחר כך בדיוק מה נכנס לתוך המסגרת הזו.

<היו"ר איתן כבל:>
אין לי בעיה שהכנסתם את זה גם בתוך העניין הזה. בתפיסה שלי, שמעון, זה לא ה - - -. אבל זה בסדר, אין מניעה.

<חוה ראובני:>
כאשר אנחנו מדברים על תפקיד של נהג אנחנו רוצים גם בדיקה של עבר תעבורתי, ולגבי העבר התעבורתי גם כפי שכבר יוגדר בהמשך. נראה אותו.

<היו"ר איתן כבל:>
כן. מי שהוא, למשל, נהג העסק. זאת אומרת, זה כבר יותר משזה רק הרכב שלו ולוקח את משפחתו, אלא הוא עושה את הסיבוב, אוסף את העובדים. יש גם כאלה. אני מבין שהוספתם פה עוד - - - 

<חוה ראובני:>
כן, החל מהנהג של המנכ"ל וכלה במי שנוהג כמקצוע במשאית של 30 טון, דרך אוטובוס של 60 נוסעים, אדם כזה - זה התפקיד שלו כבר בנהיגה. זה לא קשור בסוג הרכב, בעצם העובדה שהתפקיד שלו הוא תפקיד של נהיגה. כאן זה אומר יותר שעות על הכביש. אנחנו מצפים לרמה יותר גבוהה, צריך פיקוח יותר הדוק. כאן נבחן גם את העבר התעבורתי.

<היו"ר איתן כבל:>
אוקי.

<חוה ראובני:>
כאשר אנחנו מתכוונים לבדיקת העבר התעבורתי אז הפועל היוצא של הבדיקה הזו זה המלצה לבעל המפעל לגבי העבר התעבורתי. ההחלטה היא של בעל המפעל אם להעסיק או להעסיק, אם להמשיך להעסיק.

<היו"ר איתן כבל:>
את מדברת על העבר התעבורתי של איזה סוג נהג?

<חוה ראובני:>
על מי שמיועד להיות תפקיד נהג.

<היו"ר איתן כבל:>
לא נהגי משאיות או רכבים.

<חוה ראובני:>
כן.
<היו"ר איתן כבל:>
אני רוצה להבין. מה זה "ימליץ"? 

<חוה ראובני:>
בוא נצא מתוך הנחה שיש לו רישיון נהיגה בתוקף לסוג הרכב שבו הוא אמור להיות בתפקיד נהג במפעל הזה. זה יכול להיות מגוון רחב של סוגי רכב. אבל יש לו קופת שרצים לא פשוטה של פסילות בעבר או נקודות. בסופו של דבר, ההחלטה על קבלה לעבודה היא החלטה ניהולית של בעל המפעל. קצין הבטיחות נותן לו המלצה מקצועית. הוא אומר: תראה, היו לו ארבע עבירות של שמונה נקודות, אבל זה היה מזמן.

<היו"ר איתן כבל:>
חוה, אני מנסה להבין איפה הפתח. כי מה יקרה? בדיוק בדיוק עקב המצוקה זה מקבל משמעות יותר גדולה. בסוף צריך שתהיה אחריות. קודם כל, חובתו של קצין הבטיחות להציג לזה שאמור לקבל את אותו נהג לעבודה את הכול כדי שהוא יידע. אסור לו לכחד ממנו דבר וחצי דבר. למה אני אומר לך את זה? כי נכון שהסמכות לקלוט את העובד איננה נתונה בידי קצין הבטיחות, אבל שיהיה ברור שהוא חייב לתת את כל המידע ולהניח אותו בפני מקבל ההחלטה. כי אם זה כאילו נהיה פלואידי כזה בתווך הזה אנחנו עלולים למצוא את עצמנו עקב המצוקה שוב באותו מקום של עצימת עין בלתי מכוונת. 

<חוה ראובני:>
הוא צריך לתת המלצה מנומקת.

<איילת נחמיאס ורבין (המחנה הציוני):>
חוה, איתן מנסה לכוון למשהו שהוא חשוב מאוד מאוד מאוד.  הוא אומר: בלי קשר להמלצה, אני רוצה שיהיה מונח כל המידע בפני בעל העסק או בפני מי שצריך לקבל את ההחלטה. זאת אומרת, ככל שאנחנו נדרשים. ובאמת רציתי לשאול כי אני רוצה לוודא. אני הרי לא רוצה שזה יהיה תלוי במי שמועמד לעבודה. אני לא רוצה שהוא יביא לי את הניירת, אני רוצה שלקצין התעבורה תהיה הנגישות למידע הזה. זאת אומרת, שיהיה לו אישור לשלוף אותו. איתן אומר: בצד ההמלצה, ובגלל המצוקה שאנחנו ערים לה, צריך שכל החומר יהיה מונח בפניו, כולל הכול: כולל רשימת העבירות - - -

<היו"ר איתן כבל:>
אם נוסיף את מה שכותבת לי לאה, ואתכם אני אסגור את המעגל, שמעון ופרדי, כדי לראות איך אני בדיוק רואה את זה, להוסיף: ופירט את כל המידע הנוגע לנהג - אם זה יתווסף על ההנמקה. אני לא רוצה שהנימוק יהיה סובייקטיבי.

<איילת נחמיאס ורבין (המחנה הציוני):>
זה תמיד יהיה סובייקטיבי. תמיד אתה מקבל לעבודה מישהו סובייקטיבית.

<היו"ר איתן כבל:>
להציג לו ולהמליץ.

שמעון, מה אתה אומר? שמעון, שם ותפקיד לפרוטוקול.

<שמעון סודאי:>
שמעון סודאי, יושב-ראש איגוד קציני הבטיחות. אני גם רוצה שהתקנה הזו שאנחנו כבר  מתקנים אותה אחרי כל כך הרבה זמן לא תתפרש בצד השני או אצל המעסיקים שאנחנו מחפשים את הנהגים, ממש לא. זה לא הכיוון. ברגע שאני מקבל נהג לעבודה או שיש נהג שעובד אצלי בעבודה ואני מגלה שיש עליו נקודות או עבירות תנועה, אני כקצין בטיחות אמור לטפל גם בנהג. אם אני יודע מה הבעיות שלו אני אטפל בו כדי שהוא ישנה את דרכיו. זה לא רק לתפוס אותו ולחפש אותו ושהוא לא יתקבל לעבודה, זו לא המטרה וזה לא הכיוון.

חשוב שנדע שיש היום לפחות שני גופים שהיום מקבלים את המידע הזה: זה איגוד חברות הביטוח שהם רואים את הכול, וצריך להגיד את זה כאן. והדבר השני, זה כל אותם קב"טים במפעלים שיכולים לקבל את המידע הזה על נהג, וזה מכוח הפקודה.

הדבר האחרון, אני חייב לציין פה משהו שמשרד התחבורה יודע. זה לא קשור אליו, זה קשור למשרד המשפטים. עד לפני עשר שנים אנחנו בתחום של התובלה, בעיקר באוטובוסים, כשנהג היה מגיע לעבודה היינו מבקשים ממנו לגשת למשטרה ולהוציא גיליון הרשעות בנהיגה. הוא היה מגיע והיינו מסתכלים. עד שקיבלנו הודעה: אסור.

<היו"ר איתן כבל:>
שמעון סודאי, באמת חברי וידידי וידיד הוועדה, עזוב את זה.  אנחנו כבר פה וזה אחרי שהבנו שכל מה שהיה מצריך תיקון. אני פשוט רוצה תשובה.

<גבי בן הרוש:>
אבל אתה שואל את קציני הבטיחות וזה הצד של המעסיק פה.

<היו"ר איתן כבל:>
אתה מוכן, בבקשה, לא להפריע לי לנהל את הדיון, אדוני? גבי, לא שאלתי אותך. אני פה בדיוק רוצה לשאול אותם כי זה בא ממקום שבדיוק אומר איך הוא מרגיש. הרי הוא זה שפוגש אותו בפעם הראשונה, הוא זה שהולך ומוציא את כל הנתונים. האם האופן שבו חוה הציגה את הדברים, מבחינתכם הוא מספיק נכון ומספיק טוב? 

כן, בבקשה.

<ספי דיין:>
ספי דיין, איגוד קציני בטיחות, חבר הנהלה. כן, אנחנו רוצים לדעת באמת מה עברו של נהג שאני מקבל אותו לעבודה כי לא היו לי עליו את הפרמטרים. אנחנו יושבים בוועדות קבלה. אני מדבר במיוחד על העבודה שלי הספציפית שזה חולש על הכול שזה אוטובוסים שמסיעים תלמידים, מועצות אזוריות. אנחנו לא יודעים את הכול על נהגים. פה אנחנו נדע אם נקבל אותו לעבודה או לא. יושבות ועדות גדולות מאוד ויושב נציג של משרד הפנים, ועדי עובדים, מועצה, ורואים את הפרצוף שלו ואומרים: יופי, תקבל אותו לעבודה, הוא נחמד. לא יודעים עליו כלום ונותנים לו את ההגה עם חמישים - - -

<איילת נחמיאס ורבין (המחנה הציוני):>
אנחנו יודעים, מסכימים אתו.

<ספי דיין:>
הפרמטר השני שחוה העלתה אותו וזה חשוב מאוד זה עניין שתוך כדי העבודה הנהג הזה עובד. הוא מקבל דוח ואני לא יודע. גם בלילה הוא נוסע.

<יעקב אשר (יהדות התורה):>
החוק מאפשר.

<אפי רוזן:>
אפי, מנהל אגף הרישוי. אדוני רוצה לוודא שכשבעל החברה יקבל את כל המידע על מנת לקבל החלטה, זה נכון ומקצועי. אין מניעה מלעשות תיקון של שלוש מילים פשוטות שיאפשר את זה. אני מבין את כוונתו.

<היו"ר איתן כבל:>
אוקי, תודה.

<יעקב אשר (יהדות התורה):>
אבל מה חסר פה? יש.

<היו"ר איתן כבל:>
אין את זה.

<אפי רוזן:>
אפשר להסיק מזה, אבל נכון לרשום באותיות קידוש לבנה.

<אורי חדד:>
אורי חדד, לשכת המסחר. אני 30 שנה כבר קצין בטיחות, ואני אומר לך שזה בגדר של חלום שאני אוכל להיכנס ולראות את העבירות של הנהג. אני היום מנהל חברה של שירותי קציני בטיחות עם 70 קציני בטיחות, מעל ל-10,000 נהגים. זה בגדר של חלום.  אומר לך יותר מזה, פיתחנו תוכנה שמחוברת לשרת. אני יכול להתחבר לשרת של משרד התחבורה עוד שעה או מחר וקצין הבטיחות בשטח יידע מה העבר של הנהג הזה. אגלה לך עוד משהו, אני מרצה המון לנהגי משאיות. לפני שבוע אמרתי להם שיש ועדת כלכלה שתאפשר לקצין הבטיחות לראות את עבר הנהג. הם שקשקו. זה לא מעניין אותנו אם יש נהגים או אין נהגים, מעניין אותי הפיקוח שלי, התעודה שלי, השירות שלי. זה שציינת שחסרים נהגים זה לא במקום.

<היו"ר איתן כבל:>
לא. ההיפך, באתי מהמקום שלך. לא הבנת.

<אורי חדד:>
מקווה.

<היו"ר איתן כבל:>
אל תקווה. יש שבעים פנים לתורה כי לא היה את מי לשאול. אני פה, אמרתי את זה עכשיו. 

<יעקב אשר (יהדות התורה):>
יש עכשיו את מי לשאול.

<אורי חדד:>
אני מברך אותך שאתה מקדם את זה ואני סומך עליך.

<היו"ר איתן כבל:>
אני אומר לך ההיפך. החשש שלי היה שהמחסור בנהגים מאלץ את כולם להתפשר.

<אורי חדד:>
אז אולי הפעם ידאגו שיהיו נהגים.

<היו"ר איתן כבל:>
תודה רבה, זה בדיוק מה שאני מנסה לומר לאדוני. שאלת, אני מקווה שהפגתי את חששותיך. מר חדד, תודה.

גבי, בבקשה את התפקיד לפרוטוקול.

<גבי בן הרוש:>
גבי, יושב-ראש מועצת המובילים וכלל היסעים בישראל. ראשית, אני מברך בשעה טובה, לאחר 12 שנים של בקשות כי העיתונות התפלאה: 150 עבירות ו-150. אספר לכם שאתמול קיבלתי טלפון. נהג התקבל לחברה בצפון, משאית חדשה עם מנוף בעלות של 200,000 יורו. לאחר ארבע שעות הנהג  נעלם עם המשאית. עכשיו בעל הבית לא מוצא לא את הנהג ולא את המשאית והיא בשטחים. זה כשאדם מקבל נהג, קונה חתול בשק.
לגבי מה שהתכוונה חוה – שלחתי התייחסות לתקנות. מה הכוונה? שים לב שיש שני סוגים של קציני בטיחות בדיון: יש את העצמאיים שהם פרטניים מול נהג, לא מול בעל הבית, ויש את קציני הבטיחות, אגד ודן וחברות שהן בתאגיד. אני ביקשתי למרות שהוא יקבל הרשעה - הוא מקבל את ההרשעה והוא בא ומתייעץ עם המנהל בתנאי שיש לנהג איזה עבר מפוקפק - שזה לא יהיה על דעת עצמו. זה לגבי מי שעובד אצלי בתאגיד, בחברה – שיידע אותי איזה נהג, אם בכלל, לקבל. 

לגבי העצמאיים – עם כל הכבוד, יש הרבה כאלה שלא הייתי שם את היד וישן בלילה טוב. אני רוצה, וזה כתבתי במייל, שיודיע לאגף קציני בטיחות, שישתף אותו, איזה נהג, אם בכלל, לקבל. זאת אומרת שהמידע לא יהיה אצל אדם אחד, תהיה אחריות לקצינים. 

<אורי חדד:>
זה שטויות, מה זה? זה אותה תעודה, אותו קצין בטיחות.

<אפי רוזן:>
אדוני, זה נכנס לדיון אחר.

<גבי בן הרוש:>
לא, זה לא דיון אחר. אני אומר את זה כי יש נהגים היום שנוסעים עם שלילת רישיון ויש חותמת אישור של קצין בטיחות שהוא - - -

<היו"ר איתן כבל:>
מר חדד, סיכמתי. גברתי, אני מבקש כמו שאמרה לאה ורון מנהלת הוועדה שיתווסף: ופירט את כל המידע הנוגע לנהג – זה הכול. זה העניין. אנחנו מבינים, זה כתוב ברור, גם יש לו את חובת הנימוק וגם את חובת הפירוט.

<לאה ורון:>
הציע עו"ד רוטמן אולי אפילו: והציג בפניו פירוט - - -

<קריאה:>
אפשר להגיד: פרטי רישיון הנהיגה שלו, וכן את המידע התעבורתי.

<קריאה:>
לא. ספציפית כל המידע - זה יותר נכון. יכול להיות שיש לו מידע מעבר לזה.

<חוה ראובני:>
את המידע שקיבל לפי פסקה (1).

<היו"ר איתן כבל:>
חברים יקרים, מה שאת כתבת זה יותר מפורט ממה שהוא הציג. 
<לאה ורון:>
כן, כן.

<היו"ר איתן כבל:>
זה העניין, אל תמסגר אותי.  תזכרו כל הזמן ש-50 ילדים, אזרחים, נכנסים לתוך הסיפור הזה.


בבקשה, גברתי. 

<אביגל כספי:>
התקנה נפתחת במילים: "בנוסף על האמור בתקנה 585". בגלל שתקנה 585 היא תקנה שנכנסה לתקנות התעבורה כשעדיין לא היה צריך את אישור הוועדה לתקנות, ויש בה תקנה שהיא קצת בעייתית שתפקיד קצין הבטיחות לפקח על כך שמצב בריאותם של הנהגים כאמור בפסקה - - - תואם את דרישות דיני התעבורה. יש פה חשש לפגיעה בפרטיות. השאלה היא האם הוועדה רוצה לתת איזושהי גושפנקא לפיקוח על המצב הבריאותי שזה יכול להיות מאוד בעייתי. אני חושבת שאולי עדיף לנסח את זה: בלי לגרוע מיתר - - - וסמכויותיו של קצין הבטיחות.

<היו"ר איתן כבל:>
לא. אני לא רוצה שייווצר מצב שעולה נהג לרכב והוא חולה או לא יודע מה. הרי קצין הבטיחות לא אומר לו: תתפשט, אני רוצה לבדוק אם אתה בריא. הוא לא רופא. הוא הביא לו אישור שהוא חולה, הוא לא קובע כלום. הוא רק צריך לדעת את הנסיבות האלה. או לחלופין הוא מרגיש שמאן דהוא הוא לא בדיוק כתמול שלשום. יש אנשים שעקב לעיתים מצוקה כלכלית או דברים מהסוג הזה מתעקשים לעלות לרכב ואומרים: הכול בסדר, ואתה יודע מהחבורה שמצבו הבריאותי הוא לא מי יודע מה. אז אתה קורא לו ואתה אומר לו: אני מבקש ממך שתביא לי. אני לא יכול להגיד לך לרדת מהרכב. אבל אני לא נותן לך לעלות לרכב כל עוד לא הבאת לי אסמכתה מרופא מוסמך. הוא לא קובע לו אם הוא בריא או לא בריא. 

<אורי חדד:>
זה מתבצע.

<חוה ראובני:>
אנחנו לא שם, אנחנו חושבים שזה לא רלוונטי.

<איילת נחמיאס ורבין (המחנה הציוני):>
איתן, אני חייבת להעיר שאני חושבת שיצרנו עכשיו פה מתח גם בין הנושא של ההגנה על הפרטיות לבין מה שאנחנו מנסים להשיג פה, ואני חושבת שאלו שני דברים שונים. אני לא בטוחה שתפקיד התקנה הזו הוא  ללכת את הצעד הנוסף של מצבו הפסיכולוגי ומצבו הבריאותי.

<חוה ראובני:>
זה לא פה, זה בתקנה קיימת אחרת.

<איילת נחמיאס ורבין (המחנה הציוני):>
אז למה גלשתי לשם?

<היו"ר איתן כבל:>
לא, אסביר לך. כי היא הפנתה.

<איילת נחמיאס ורבין (המחנה הציוני):>
נכון, לנושא של הפרטיות.

<היו"ר איתן כבל:>
 ולכן, אמרתי. חברים יקרים, שום פרטי, שום כלום. זה נשאר כמו זה, זה הכול. תודה רבה.

<אביגל כספי:>
לא, הרעיון הוא לא לשנות את תקנה 585 הקיימת. פשוט במקום לומר: בנוסף על האמור ולהפנות למספר של הסעיף, לומר: בלי לגרוע מיתר  - - - וסמכויותיו של קצין הבטיחות - - -

<היו"ר איתן כבל:>
לא, אני רוצה שתהיה הפניה. ההיפך, ההפניה מסדרת את זה בצורה יותר ברורה. אני לא רוצה אחר כך מבלי לגרוע, כן לגרוע. זה מכניס כל מיני שאלות.

<לאה ורון:>
תקנה 585 גם מגדירה את התפקידים של קצין הבטיחות.

<אביגל כספי:>
נכון, ולכן אנחנו אומרים מבלי לגרוע מיתר - - - 

<היו"ר איתן כבל:>
בגלל זה אני מעדיף שזה יישאר כך ושתהיה הפניה לשם.

אנחנו נצביע על (א). מי בעד (א) ירים את ידו?

הצבעה

בעד – פה אחד

תקנה 2(א) נתקבלה.

<היו"ר איתן כבל:>
תודה, אושר.

<חוה ראובני:>
	
	" (ב) אם מצא כי רישיון הנהיגה של נהג כאמור בפסקה (1) או (3) בתקנת משנה (א) אינו בתוקף או כי אינו מתאים לנהיגה ברכב של המפעל שבו הוא מיועד לנהוג או נוהג, יודיע לנהג כאמור בפסקאות האמורות על הממצא, וכן ידווח על הממצא לבעל המפעל."


כאן אנחנו מדברים על חובת הודעה אם הרישיון לא בתוקף או לא מתאים. הוא מועמד לנהוג באוטובוס ויש לו רישיון נהיגה למונית שזה דרגה אחרת ואי-אפשר. יש לו חובת הודעה למנהל המפעל, אבל גם לנהג: דע לך, זה מה ש- - - 

<היו"ר איתן כבל:>
אוקי. הערות? גבי.

<גבי בן הרוש:>
יש 20,000 משאיות שהן עצמאיות שאין להן בעל בית.  למי מודיע קצין הבטיחות?

<חוה ראובני:>
אנחנו מדברים על זה בתקנת משנה (ד).

<היו"ר איתן כבל:>
כן, שמעון.

<שמעון סודאי:>
האם התליה תיכנס לתוך הסיפור של הדבר הזה?

<חוה ראובני:>
יש הגדרה של פסילה. התליה מוגדרת כפסילה בסעיף 1 לפקודת התעבורה.

<היו"ר איתן כבל:>
כן, פרדי.

<פרדי הרשקוביץ:>
השאלה אם ה"אינו מתאים" הוא כי אין לו רישיון נהיגה מתאים או כי הוא לא מתאים לנהוג? זה לא ברור כאן.

<חוה ראובני:>
רישיון הנהיגה איננו מתאים, לא הבן-אדם. 

<פרדי הרשקוביץ:>
זה לא כתוב פה. "כי אינו מתאים לנהוג ברכב המפעל" זה יכול להתפרש - - -

<חוה ראובני:>
אבל זה מוסב על רישיון נהיגה.

<פרדי הרשקוביץ:>
לדעתנו, זה לא ברור.

<אפי רוזן:>
זה ברור. תקרא את ההתחלה, את הרישא.

<איילת נחמיאס ורבין (המחנה הציוני):>
פרדי, זה מאוד ברור. זה מנוסח כמו שצריך. 

<יעקב אשר (יהדות התורה):>
אם מצא שהרישיון או לא בתוקף או לא מתאים.

<איילת נחמיאס ורבין (המחנה הציוני):>
זה מנוסח מאוד ברור.

<היו"ר איתן כבל:>
חברים, זה מנוסח מאוד ברור.

מי בעד (ב)? ירים את ידו.

הצבעה

בעד – פה אחד





         תקנה 2(ב) נתקבלה.

<היו"ר איתן כבל:>
תודה, הסעיף אושר.

(ג).

<חוה ראובני:>
(ג) זה המשך של (ב).

	
	
	"(ג) דיווח קצין הבטיחות לבעל המפעל שרישיונו של נהג אינו בתוקף או כי אינו מתאים לנהיגה ברכב של המפעל שבו הוא מיועד לנהוג או נוהג כאמור בתקנת משנה (ב),  לא יעסיק אותו בעל המפעל או יחדל מלהעסיק אותו בתפקיד של נהג, לפי העניין, ולא יתיר לו לנהוג ברכב של המפעל, ובלבד שבטרם ייעשה כן ייתן בעל המפעל לנהג הזדמנות להשמיע את טענותיו לגבי תוקף הרישיון או לגבי התאמת רישיונו לנהיגה ברכב כאמור, לפי העניין; אין באמור בתקנת משנה זו כדי למנוע מבעל המפעל להעסיק נהג או להעמיד לרשותו של אדם רכב של המפעל, מסוג אשר לפי פרטי רישיון הנהיגה שלו יש לו רישיון תקף ומתאים לנהיגה בו." 


אם קודם דיברנו על המלצה, פה אנחנו מדברים על איסור פוזיטיבי.

<היו"ר איתן כבל:>
כן, ברור.

כן, גבי.

<גבי בן הרוש:>
לגבי התקף - אני גם הערתי. אני מבקש שקצין בטיחות שנתקל בנהג שרישיונו לא תקף, חובתו של קצין הבטיחות להודיע גם למשטרה. כי הנהגים האלה מסתובבים בין חברות ונוסעים עם בעלי בית עצמאיים שאנחנו לא יודעים עליהם אלא רק לאחר תאונה.

<היו"ר איתן כבל:>
אני לא יודע, אני - - - 

<גבי בן הרוש:>
אחרת מה תפקידו של קצין הבטיחות? נתתי לו - - -, איפה האחריות?

<היו"ר איתן כבל:>
גבי, אני מבין מה שאתה אומר. אבל אני לא חושב שצריך להעמיס עניין שכזה לפתחם של קציני הבטיחות.

<חוה ראובני:>
אף אחד לא מונע מהם כמובן לדווח.

<שמעון סודאי:>
רשום בתקנה שקצין הבטיחות יודיע לבעל המפעל גם לפני הסיפור הזה שהוא פסול מלנהוג, נקודה.

<דרור וגשל:>
הוא לא עשה שום עבירה גם.

<היו"ר איתן כבל:>
חברים, זה טחינה של דבר שאיננו מן העניין עכשיו. 

מי בעד (ג)? ירים את ידו.

הצבעה

בעד – פה אחד

תקנה 2(ג) נתקבלה.

<היו"ר איתן כבל:>
תודה, (ג) אושר.

(ד).

<חוה ראובני:>
(ד) עוסק בעצמאיים, בדיוק מה ששאל גבי.

	
	" (ד) קצין בטיחות העומד לרשותו של בעל רישיון מוביל או המועסק אצלו במתן שירותי פיקוח כאמור בתקנות 2 ו-3 לתקנות שירותי הובלה, יבדוק את פרטי רישיון הנהיגה ומידע תעבורתי של מי שנוהג או מיועד לנהוג ברכב המסחרי שלגביו ניתן רישיון המוביל ואשר לבעלו של אותו רישיון קצין הבטיחות נותן שירותי פיקוח או שוקל להתקשר עמו למתן שירותים כאמור; מצא קצין הבטיחות כי רישיון הנהיגה של נהג  כאמור אינו בתוקף או כי אינו מתאים לנהיגה ברכב שבאמצעותו הוא מבצע שירותי הובלה, יודיע לבעל רישיון המוביל על הממצא; היה הנהג האמור בעל רישיון מוביל – לא ייתן לו קצין הבטיחות או יחדל מלתת לו שירותי פיקוח כאמור, לפי העניין; היה הנהג האמור מועסק אצל בעל רישיון המוביל, ייתן קצין הבטיחות לבעל רישיון המוביל המלצה כאמור בתקנת משנה (א)(2)."


<גבי בן הרוש:>
אדוני, פה ביקשתי להודיע לראש האגף כי הוא האחראי הישיר עליהם כרגולטור, שיעדכן את ראש האגף שהוא נתקל בנהג כזה וכזה. 

<אפי רוזן:>
אבל הלכנו צעד קדימה, גבי. שים לב, תקרא עד למטה ותוכל לראות שאם יש לך חברה של אדם יחיד הוא לא יקבל יותר שירותי בטיחות. הוא לא יקבל שירותי בטיחות, הוא לא יוכל לקבל רישיון מוביל.

<גבי בן הרוש:>
אבל בפועל זה קורה היום, הם נותנים אישורים.

<אפי רוזן:>
זה לא האתמול, זה המחר בבוקר.

<היו"ר איתן כבל:>
היה אתמול.

<איילת נחמיאס ורבין (המחנה הציוני):>
זה לא יהיה רלוונטי יותר.

<גבי בן הרוש:>
לא, אני מעדכן אתכם. אני מדבר על החוק היום. אסור לקצין הבטיחות ולפי חוק, הוא חייב, בעל המשאית, להיות עם רישיון מוביל. תופסים במשטרה באכיפה שכמעט ולא קיימת, לצערי, נהגים לא בתוקף מספר חודשים. והנה, הוא יעיד. הוא מוציא, נותן להם חותמת שהכול תקף. אני מבקש להטיל עליהם אחריות ליידע את ראש האגף על נהג כזה.

<חוה ראובני:>
מה ראש האגף יעשה עם המידע הזה? יכניס לו עוד פסילה שהיא לא - - -?

<גבי בן הרוש:>
אבל הנהגים האלה מסתובבים ביננו ואנחנו לא יודעים עליהם – עבריינים. מה אתם מתחבאים?

<אפי רוזן:>
אנחנו לא מתחבאים.

<היו"ר איתן כבל:>
אפי, ביקשתי עכשיו לנהל אתו שיח? תזמין אותו אליך למשרד ותתווכח אתו כמה שאתה רוצה. פה אתה לא מתווכח אתו. 

<אפי רוזן:>
אני מזכיר פה, ודאי אדוני יודע, שאיננו  עוסקים באיתור עבריינים. אגב, לשיטתך, אותו אדם שלא דיווח לי היום ושהמשיך לחתום, גם לא ידווח לי מחר. כשאתה מטיל על מישהו חובה, נקודת המוצא של הכנסת, של המחוקקים, היא שהאנשים יעשו את מה שצריך. בעבריינים תטפל המשטרה.

<היו"ר איתן כבל:>
אפי, אתה צודק. אני מקבל את מה שאתה אומר. גבי, בסוף אתה רוצה עולם מופלא עד היסוד, הלוואי. אנחנו מנסים לתקן.

<גבי בן הרוש:>
לא. רבותי חברי הכנסת, אם כבר בשעה טובה נותנים להם הרשאה לדעת על הנהג, ואמרנו גם כבוד האדם וחירותו, אז שתהיה עליו איזו אחריות. גם את זה הוא לא ידווח?

<היו"ר איתן כבל:>
לא, הוא לא יכול לקחת אחריות על בן-אדם שעולה לרכב. זה כבר תפקידה של הרשות השופטת או של המשטרה והאכיפה ובתי משפט. הוא לא יכול. הנהג הזה יודע שיש לו פסילה. כל העניין הוא שכשהוא מגיע למצוא עבודה אז שהוא ידע. זה שהנוכל יודע שהוא נוכל, זה עניין אחר. 

<יעקב אשר (יהדות התורה):>
זה גם וולונטרי. מי שירגיש צורך ירים טלפון.

<היו"ר איתן כבל:>
נכון. חברים, מי בעד (ד)? 

הצבעה

בעד – פה אחד

תקנה 2(ד) נתקבלה.

<היו"ר איתן כבל:>
תודה רבה, הסעיף אושר. 

(ה).

<חוה ראובני:>
	
	" (ה) לא יבדוק קצין בטיחות פרטי רישיון נהיגה ומידע תעבורתי אלא לפי תקנה זו. "


זה אסור על - - -,  סעיף 90 של - - -

<היו"ר איתן כבל:>
דרור, חוה, ואנחנו נרשום את זה לפרוטוקול, בעוד חצי שנה נעשה בדיקה לראות. אם זה מצריך בכל זאת כניסה לשינוי בחוק אנחנו נעשה את זה, ואני כבר אומר לך את זה באופן הברור, גם עם כל האי-נעימויות וההתכווצויות.

כן, גברתי-  שם ותפקיד לפרוטוקול.
<גבי פיסמן:>
עו"ד גבי פיסמן, משרד המשפטים. לגבי תיקון לחוק המרשם הפלילי - אני רוצה להבהיר את העקרונות שעומדים מאחורי החוק הזה. החוק הזה מיישב בין המרשם הפלילי שהוא אינטרס ציבורי וראוי שיגיע לאותם גופים שהמחוקק הגדיר אותם לבין תקנת השבים שזה אינטרס חשוב שהחוק מבקש להגן עליו.

המשמעות של מסירת מידע מהמרשם הפלילי לקציני בטיחות שהם אנשים פרטיים, אין להם ראיית רוחב, הם לא יפעלו לפי אמות מידה שוויוניות, הם לא ישקלו את המרשם הפלילי לפי אותן אמות מידה, זו סוגיה שצריך לחשוב עליה לעומק. לא בטוח שזה הפתרון האידיאלי. 

<היו"ר איתן כבל:>
גברתי, איחרת כמדומני.  נכון?

<גבי פיסמן:>
אני לא זומנתי לדיון, נכון.

<היו"ר איתן כבל:>
את כבר פה, אז ברוכה הבאה.

<גבי פיסמן:>
תודה.

<לאה ורון:>
אתם לא חלק ממשרד המשפטים?

<גבי פיסמן:>
אני חלק ממשרד המשפטים, פשוט לא ידענו שהסוגיה- - -

<היו"ר איתן כבל:>
אוקי, בסדר.

<לאה ורון:>
חשבתי שזו פשלה שלי.

<היו"ר איתן כבל:>
אני רוצה לומר לגברתי את הדבר הבא בפתיחת דבריי, אני לא רוצה לחזור. אני מבין, אני אפילו לא מפריע ואפילו לא מתווכח. אני גם מבין את הצורך למצוא כל הזמן את האיזונים. אנחנו חיים את זה כל הזמן. זה אל"ף-בי"ת, בוודאי בנושאים מהסוג שאת אומרת. ואז נשאלת השאלה: מה יותר חזק – טובת הציבור? אני לא פותח את זה לדיון. אמרתי מה שאמרתי גם בעקבות דבריו של דרור שהתייחס לדברים קודם שאנחנו משאירים את זה במצריך עיון. אם נמצא בעוד חצי שהתקנות האלה הן מספיק טובות ומספיק חזקות על-פי חוות הדעת של קציני הבטיחות לסוגיהם, אז אין צורך לפתוח. אין לי עניין עכשיו, אנחנו לא שם. אנחנו לא עוסקים בזה. אמרתי את זה רק כאמירת דגל. הרי בכל מקרה אם היינו צריכים זה לשנות את החוק ואנחנו לא פה. אנחנו רוצים להעביר את התקנות.

<גבי פיסמן:>
מאה אחוז.

<היו"ר איתן כבל:>
תודה, גברתי.

(ה) – מי בעד? ירים את ידו.

הצבעה

בעד – פה אחד

תקנה 2(ה) נתקבלה.

<היו"ר איתן כבל:>
תודה רבה, אושר.

<חוה ראובני:>
	
	" (ו) קצין בטיחות יערוך בדיקה כאמור בתקנות משנה (א)(1) ו-(ד) - אחת לחצי שנה, וכאמור בתקנת משנה (א)(3) - אחת לשלוש שנים, ורשאי הוא לערוך בדיקות אלה גם במועדים נוספים לגבי נהג מסוים, אם היה לו יסוד סביר להניח שחל שינוי בפרטי הרישיון או במידע התעבורתי לגביו מאז הבדיקה האחרונה שערך לפי תקנת משנה זו."


<היו"ר איתן כבל:>
זאת אומרת, חוה, שיכול ויהיה מצב כתוצאה מהתקנות האלה שקציני בטיחות שלא היתה להם האפשרות לבדוק נהגים היום שעובדים אצלם, יעשו בדיקה ויסתבר שלאיש יש הרשעות קודמות ויצטרכו לשקול את הדברים האלה.

<חוה ראובני:>
נכון. אנחנו מסדירים פה תדירות מינימום והסתמכות למעבר.

<היו"ר איתן כבל:>
הערות.

<שמעון סודאי:>
ההערה היחידה שיש כרגע היום שנהגים שמתקבלים לעבודה על-פי התקנה ועל-פי ההנחיות של משרד התחבורה, הנהג ממלא הצהרה שהוא מתחייב להודיע על כל שינוי במצב בריאותו והרישיון שלו. אם הוא לא הודיע תהיה לו איזושהי בעיה בקטע הזה. אבל אנחנו נטפל בזה.

<היו"ר איתן כבל:>
לכן, איפה החשיבות של התקנה הזו? שכשנקרא נהג ונשאל או יש חשש. כשאתה כבר בתוך העסק קשה כבר להסתיר. זה לא שזה בלתי אפשרי. אבל כשאתה בא להתקבל, אני מסכים. יש קושי לדעת. 

<פרדי הרשקוביץ:>
ועוד איך אפשרי – סליחה שאני קוטע. נהגים שלנו שנהגו שיכורים ברכב הפרטי ואני לא יכול לדעת את זה. בוודאי שזה אפשרי. הם לא יבואו להגיד את זה.

<היו"ר איתן כבל:>
פרדי, אתה צודק. אבל אם הכול היה טוב באגד - - 

<פרדי הרשקוביץ:>
- - אז לא הייתי פה היום. אני רק תומך בכל מה שאני אומר. 

<אפי רוזן:>
אדוני, התקנה נתנה לזה מזור כי ביוזמתו הוא יכול ל - - -, זה מהפכה של  ממש.

<היו"ר איתן כבל:>
אפי, ברור. זו אחת התקנות שהיא באמת הכי חשובות בכל הסעיפים השונים כי היא נותנת לכם כלים בדיוק להתמודד עם סוג של פעולות.

<פרדי הרשקוביץ:>
בלשון העם, היינו מתים לזה כבר לפני הרבה שנים.

<היו"ר איתן כבל:>
אני רק אגיד לך ממה אני מוטרד.

<גבי בן הרוש:>
אתה מתאהב בזה יותר מדי.

<פרדי הרשקוביץ:>
אני חושב שזה הכרחי וחשוב.

<היו"ר איתן כבל:>
פרדי, יש לך בעיה עם גבי? לא פה.

<פרדי הרשקוביץ:>
לא, ממש לא.

<היו"ר איתן כבל:>
תודה רבה. אז אם אתה גם אוהב אותו תעשה את זה בחוץ. אני רוצה להתקדם. 

אני מוטרד רק מדבר אחד בתקנה הזו, ואני מקווה שזה לא -.  כי זה לא רק יהיה נתון, אלא זה גם כלי שיכול להיות כלי לחיסולי חשבונות, וצריך גם את זה לדעת, וברור. לכן, צריך שהדברים יהיו פה במאזניים הראויות והנכונות.

סעיף (ו) מי בעד? ירים את ידו.

הצבעה

בעד – פה אחד

תקנה 2(ו) נתקבלה. 

<היו"ר איתן כבל:>
תודה רבה, אושר.


סעיף (ז).

<חוה ראובני:>
(ז) – סליחה, אני רואה שיש פה טעות הקלדה.

<היו"ר איתן כבל:>
כן, ראינו גם.

<חוה ראובני:>
	
	" (ז) מי שהגיע לידיו מידע על נהג לפי תקנה זו לא יעשה בו כל שימוש ולא יגלה אותו לאחר, אלא במידה הנדרשת לביצוע הוראות תקנה זו או על פי צו של בית משפט."


<היו"ר איתן כבל:>
אוקי. מי בעד?

הצבעה

בעד – פה אחד

תקנה 2(ז) נתקבלה.

<היו"ר איתן כבל:>
 תודה רבה, אושר.

<חוה ראובני:>
עכשיו אנחנו במה תוכן של השאילתות האלה.

	
	" (ח) לעניין תקנה זו - 

	
	"מידע תעבורתי" – מידע על מועדיה ותחולתה של כל פסילה התקפה במועד הבדיקה, ולמעט לעניין הגבלות רישיון גם  זהות הגורם שהטיל את הפסילה;..."


<איילת נחמיאס ורבין (המחנה הציוני):>
רגע, זה לא הנוסח שיש לנו. אתם תיקנתם כנראה משהו.

<יעקב אשר (יהדות התורה):>
"למעט" -  זה לא בנוסח שיש לנו.

<חוה ראובני:>
הנוסח שהעברנו ממש ערב הדיון לא הופץ?

<יעקב אשר (יהדות התורה):>
לנו לא הופץ.

<איילת נחמיאס ורבין (המחנה הציוני):>
לא, אין לנו את זה באייפד.

<חוה ראובני:>
היה מועד קודם באוגוסט ואז לקראת הדיון שלחנו נוסח מתוקן. אולי אני אסביר.

<היו"ר איתן כבל:>
לא חשוב, תקריאי. תמיד חשוב להיות בהאזנה, ועכשיו אנחנו בקל וחומר.

<איילת נחמיאס ורבין (המחנה הציוני):>
הרי אם לא הייתי מאזינה הרי שלא הייתי שומעת שיש שינוי.

<חוה ראובני:>
אקרא הכול ואז אסביר את התקנה ואת השינוי.

	
	"מידע תעבורתי" – מידע על מועדיה ותחולתה של כל פסילה התקפה במועד הבדיקה, ולמעט לעניין הגבלות רישיון גם זהות הגורם שהטיל את הפסילה; מידע על פסילה שהסתיימה ותוקפה היה לתקופה של 3 חודשים או יותר ובלבד שהוטלה במהלכן של חמש השנים קודם למועד הבדיקה, למעט הגבלה לפי סעיף 66א(6) לחוק ההוצאה לפועל, התשכ"ז-1967, לפי סעיף 7א(ג)(6) לחוק המרכז גביית קנסות אגרות והוצאות, התשנ"ה-1995, ולסעיף 2(א)(3) לחוק בתי דין רבניים (קיום פסקי דין של גירושין), התשנ"ה-1995 (בחלק זה - הגבלת רישיון);" 


אעצור כאן ואסביר. יש גופים שיש להם סמכות להגביל או לפסול רישיון נהיגה מטעמים שאינם תחבורתיים: הוצאה לפועל, בית הדין הרבני לאכיפת פסקי דין של גירושין, מרכז לגביית קנסות. 

מכיוון שהם לא תחבורתיים, אם זה פסילה בהווה אני רוצה שיידעו כי הרישיון לא בתוקף. אבל אם זה פסילה בעבר זה לא רלוונטי לקצין הבטיחות. אין לזה שום קשר ליכולת שלו לנהוג. ולכן, זה - - -

<היו"ר איתן כבל:>
צודקת.  השאלות האלה של פסילה עקב הוצאה לפועל הן נושא שמובא חדשות לבקרים לפתחם של חברי הכנסת. 

<גבי בן הרוש:>
אנחנו לא יודעים עליה.

<איילת נחמיאס ורבין (המחנה הציוני):>
אני מדברת על ה"למעט" הראשון, בתיקון הראשון: מידע על - - - של פסילה, למעט זה הסעיפים האלה, ההגבלות האלה של אותו גורם, כי אחר כך - - -

<חוה ראובני:>
ההגבלות האלה.

<קריאות:>
- - -

<היו"ר איתן כבל:>
חבר'ה, תודה רבה. אני מודה לכם. שמעון, תנו קודם כל להבין.

<איילת נחמיאס ורבין (המחנה הציוני):>
תנו לנו רגע להבין.

<יעקב אשר (יהדות התורה):>
אם זה בהווה זה רלוונטי, אם זה בעבר זה סתם רכילות. 

<איילת נחמיאס ורבין (המחנה הציוני):>
יפה, בדיוק. 

<חוה ראובני:>
אסביר כדי  שלא יהיה ספק. פסילה בהווה כוללת את אלה, פסילות בעבר לא יכללו. 

<קריאה:>
כוללת, אבל בלי זהות הגורם שהטיל אותה.

<חוה ראובני:>
בלי זהות הגורם. לא יודע אם זה הוצאה לפועל או בית הדין הרבני. 

<היו"ר איתן כבל:>
חשוב. כן, פרדי.

<פרדי הרשקוביץ:>
כמה דברים: מדובר פה על תקופה של לפחות שלושה חודשים. אני רוצה להסביר שזה מוציא מכאן את הפסילות של 30 ימים שקצין המשטרה מטיל על נהג בעקבות עבירה. אני חושב שצריך שגם יהיה, גם זה חשוב. כי שלושה חודשים זה רק במעורבות בתאונת דרכים. חודש, עד 30 יום, זה עבירות תנועה. עבירות תנועה זה הרבה יותר רחב מתאונות דרכים. לדעתי, צריך שיהיה פה מידע גם על עבירות תנועה שבן-אדם נפסל בגינן של אותן העבירות החמורות – זה אחד.

<חוה ראובני:>
בעניין פסילות נוכחיות זה בלי הגבלת תקופה, גם פסילה ליומיים. אם זה פסילות עבר זה רק שלושה חודשים ומעלה.

<פרדי הרשקוביץ:>
הבנתי.

<היו"ר איתן כבל:>
ברור, חוה. תודה.

<יעקב אשר (יהדות התורה):>
לא, מה ההיגיון? למה אם אחד שהיו לו פעמיים פסילה של 30 יום במשך שנה?

<חוה ראובני:>
פסילה משטרתית - - -

<יעקב אשר (יהדות התורה):>
היא אומרת משהו על הנהג.

<חוה ראובני:>
לא. פסילה משטרתית היא פסילה שמוטלת מיד עם ביצוע העבירה לפני הרשעה, לפני העמדה לדין. לפעמים יכול להיות שהנהג בסוף בכלל לא יועמד לדין על אותה עבירה. אם הוא יועמד לדין ויורשע אז - - -

<יעקב אשר (יהדות התורה):>
אבל זה אומר חשד לעבירה חמורה.

<חוה ראובני:>
חשד, אבל זה עדיין - - -

<היו"ר איתן כבל:>
זה עדיין לא. אתה צודק. 

<יעקב אשר (יהדות התורה):>
- - - נוהג על אוטובוס?

<היו"ר איתן כבל:>
יעקב, ידידי. חברים, אני לא מסוגל.

<יעקב אשר (יהדות התורה):>
אני שואל, אבא'לה. אתה רוצה שאשתוק, אשתוק.

<היו"ר איתן כבל:>
קודם כל, זה יכול להיות לא רע.

<יעקב אשר (יהדות התורה):>
תגיד לי מתי.

<אורי חדד:>
בראייה מקצועית, - - -

<היו"ר איתן כבל:>
מר חדד, אתן לך את כל הרשימה שהכנת בבית. אין לי בעיה, רק יש שלב מסוים שבו אני מרגיש שהראש שלי הולך להתפוצץ. בתימנית אומרים: "דאווכטו ראסי". כל אחד רוצה לומר את שאלתו וההוא רוצה להשיב, אבל אני בסוף צריך גם לראות את הדברים.

בבקשה.

<יעקב אשר (יהדות התורה):>
לדעתי, יש כאן דבר שהוא מהותי. בגלל שגם התראות וגם עבירות שעדיין הוא רק חשד, לפעמים הכמות שלהן מראה על אופי של נהג. זה נכון שיחכה לפסק הדין ויערער, ואחר כך יחכה לערעור. זה יכול לקחת שלוש-ארבע שנים ובינתיים האיש נוהג. ואם פסל אותו שוטר? כמה פסילות את מכירה של שוטרים שנתנו ל-30 יום ונפלו אחר כך בבית המשפט? אני לא יודע אם יש הרבה או לא.

<היו"ר איתן כבל:>
תודה, יעקב.

<אפי רוזן:>
אנסה להשיב לך. קודם כל, הדבר הזה בהחלט שומר על האיזון שאדם הוא חף מפשע עד שלא הוכח אחרת. יחד עם זאת, בהינתן השאלה שלך שאדם צבר מספר עבירות, אני מזכיר לך שבכל סימון על עבירה יש גם שיטת ניקוד. אם אדם צבר מספר עבירות והוא קרימינל זה יקבל ביטוי בשיטת הניקוד, והיא מקבלת כבר מענה בתוך התקנה. ואם לא - הוא חף מפשע.

<היו"ר איתן כבל:>
תודה, אפי.

כן, אורי חדד.

<אורי חדד:>
מקצועית נהג שאני יודע שהוא עבר כמה פעמים פסילה, בעיניי הוא נהג מסוכן.

<אפי רוזן:>
אבל זה לא העניין פה.

<אורי חדד:>
זה העניין - - -

<היו"ר איתן כבל:>
היתה שאלה דומה. אני שמח שאדוני אולי יום אחד יהיה גם חבר כנסת. שאלת את השאלה והתייחסת אליה כמו שהתייחס אליה חבר הכנסת יעקב אשר. היתה תשובה. היא לא מצוינת, אבל היא מניחה את דעתנו.

איילת, בבקשה.

<איילת נחמיאס ורבין (המחנה הציוני):>
נדמה לי שהזכרת קודם שהתליה כמוה כפסילה?

<חוה ראובני:>
סעיף 1 לפקודת התעבורה מגדיר התליה כפסילה. בהמשך יש הגדרה של פסילה, זו ההגדרה הבאה שאומרת את זה במפורש.

<איילת נחמיאס ורבין (המחנה הציוני):>
הבנתי. זאת אומרת, לכן אם הרישיון מותלה יראו את זה וזה - - - 

<חוה ראובני:>
הוא פסול.

<איילת נחמיאס ורבין (המחנה הציוני):>
בסדר.

<היו"ר איתן כבל:>
פרדי, משפט. אחריו שמעון משפט.

<פרדי הרשקוביץ:>
בהגדרת מידע תעבורתי לא כלול המידע כתוצאה מנוהל 6 – תלונות ציבור. לגבי אדם שכבר עובד במפעל וקצין הבטיחות שלו רוצה לדעת מה קורה אתו – לדעתי, צריך להכליל את זה בתוך ההגדרה של מידע תעבורתי כי אחרת קציני הבטיחות - - -

<חוה ראובני:>
מידע של נוהל 6 לא ידוע למשרד התחבורה.

<היו"ר איתן כבל:>
אתה נכנס לנוהל אחר שבו מידע מגיע ב-6, 6 – לא יודע מה כל המספרים האלה. זה כבר מגיע לבעל העסק. הוא ישקול. פרדי, אל תכניס אותי לזה.

כן, שמעון.

<שמעון סודאי:>
אני רוצה להרגיע לגבי מה שאמר חבר הכנסת אשר, וחשוב שכולם יידעו.

<היו"ר איתן כבל:>
אני חושב שהוא כבר נרגע.

<יעקב אשר (יהדות התורה):>
משום כבודו של היושב-ראש נרגעתי, אבל לא לגמרי.

<שמעון סודאי:>
 אני חייב להגיד שגם שוטרים טועים לפעמים באבחנה לגבי התאונה, והפסילה של ה-30 או ה-90 יום נתונה לשיקול דעת של עורך דין של אותו מייצג והוא יכול גם לבטל.

<יעקב אשר (יהדות התורה):>
שני שוטרים בשני מחוזות אחרים נתנו - - -?

<שמעון סודאי:>
זה יכול להיות, כן . גם בתי משפט. אנחנו לא צריכים להאשים את כולם. להגיד לנו שאין לנו ראייה - - -, זה לא עובר.

<היו"ר איתן כבל:>
שמעון, אתה עכשיו לא מניח את דעתי. אני לא יודע לתת על כל דבר כאן - - -

<יעקב אשר (יהדות התורה):>
האויב של הטוב הוא הטוב ביותר, מסכים איתך.

<היו"ר איתן כבל:>
אנחנו בנקודת אפס. אנחנו מגיעים לא ל-100, אנחנו נגיע רק ל-80. תאמין לי, זה טוב.

<יעקב אשר (יהדות התורה):>
גם את ה-20 נעשה בסוף.

<היו"ר איתן כבל:>
כן, גבי.

<גבי בן הרוש:>
אמרת בצדק לגבי שיטת הניקוד. גברתי היועצת המשפטית, בשבוע שעברתי ישבתי עם ראש אגף התנועה הנכנס והיוצא עם ערמה כזו של דוחות. אני לא מדבר על עבירות חמורות. פס לבן, אדום, שכרות, מצדי אלה פסילה במקום. אני מדבר על עבירות טכניות שטותיות. כל דוח היום זה 8 נקודות. נהגים עושים בממוצע 100,000 קילומטר בשנה. אלה נהגים שחיים על הכבישים.

<חוה ראובני:>
הבה אני אפיס את דעתו של היושב-ראש ואגיד לו מה יש עבירות ב-8 נקודות?

<היו"ר איתן כבל:>
לא. גברתי, לא ביקשתי שתפיסי את דעתי. איך אומרים? דעתי נפוסה לבד.

שמעתי אותך, אני לא מקבל את מה שאתה אומר למרות שאני מבין את זה. 

סיימי לקרוא ונצביע.

<חוה ראובני:>
"...והמידע התעבורתי יכלול גם מידע על הנקודות שנרשמו לחובתו של הנהג, לרבות מועד ביצוע כל אחת מן העבירות שבשלן נרשמו ומספר הנקודות עקב כל אחת מן העבירות האמורות, וכן את אמצעי התיקון כמשמעותם בתקנה 548, אם הוטלו עליו לפי תקנה 549, והמועד שבו ביצע אותם, אם ביצע אותם, והכול לעניין חמש השנים שקדמו למועד הבדיקה;

פסילה – פסילת רישיון נהיגה לרבות התליה לפי הפקודה והגבלת רישיון;" 

כללתי עכשיו, הנוסח הקודם כלל רק אחת מן ההגדרות. 

<היו"ר איתן כבל:>
אוקי. 

<חוה ראובני:>
	
	"פרטי רישיון נהיגה" – תוקף רישיון הנהיגה במועד הבדיקה, דרגותיו לפי סימן ב' בפרק השני לחלק ג', מועד נתינתו לראשונה, מועד תום תקופת תוקפו, ותנאים שכללה בו רשות הרישוי שהם בתוקף במועד הבדיקה, הנוגעים למאפייני הרכב שבו רשאי נהג לנהוג או לתנאי הנהיגה, למעט תנאים שהם חובות המוטלות על נהג בלבד..." 


 משקפיים, למשל. 
<לאה ורון:>
יש עוד חוץ ממשקפיים?

<חוה ראובני:>
יש בלי סוף, יש עשרות רבות.

<אפי רוזן:>
כן, יש פסילות מסווגות רבות. יש אפילו אדם שיכול לנהוג רק ברחוב מסוים. זו פסילה מסווגת.

<איילת נחמיאס ורבין (המחנה הציוני):>
מה? מה?

<חוה ראובני:>
לא. אנחנו מדברים על הגבלות, לא על פסילות.

<לאה ורון:>
זו היתה השאלה שלי, הוא צודק.

<אפי רוזן:>
זה נכון לגבי הנוהגים. יכול להיות אדם שעובד בחברה מסוימת ויש לו הגבלה.

<איילת נחמיאס ורבין (המחנה הציוני):>
ואסור לו לנהוג ברחוב ארלוזורוב?

<אפי רוזן:>
מסיבות רפואיות מותר לו לנהוג מספר מסוים של קילומטרים ביום, ואז בעל החברה יודע.

<איילת נחמיאס ורבין (המחנה הציוני):>
אה, אבל זה לא שאסור לו לנהוג ברחוב מסוים. ככה זה נשמע. לקחנו אותך במלוא הרצינות, אפי.

<אפי רוזן:>
אני אדם רציני.

<חוה ראובני:>
אפי לקח דוגמאות קיצוניות מהמלצות של המכון לרפואי לבטיחות בדרכים שמנסה לאזן. לפעמים יש לנו קשישים שהיכולות הקוגניטיביות שלהם וכו' מתחילות להתערער, אבל  את הדרך מהבית לקופת החולים ולמכולת הוא מכיר. אז הוא מוגבל לנהוג ב- - -

<אפי רוזן:>
ועדיין המידע הזה מופיע ברישיון הנהיגה באותיות קידוש לבנה. לכן, אין מה לחשוש.

<חוה ראובני:>
כאן הלכו לדוגמאות האזוטריות. אנחנו מדברים כאן על מישהו שיש לו, למשל, הגבלה פיזית שבגללה הוא יכול לנהוג ברכב אוטומטי בלבד, או רק עם עוד מראות – דברים מהסוג הזה. קצין הבטיחות צריך לדעת. 

אני אסיים לקרוא:

"...וכן מידע על קיומה של פסילה התקפה במועד הבדיקה ועל מועד סיומה, אם הוא ידוע."

הרבה מאוד פעמים אנחנו לא יודעים מועד סיום הפסילה כיוון שאנחנו לא יודעים אם היתה הפקדה ומתי פעם.

<אביגל כספי:>
כל התוספות מהנוסח שהיה בפעם הקודמת נועדו להגן על הפרטיות, כך שמידע לא רלוונטי - - -

<היו"ר איתן כבל:>
כן, בסדר. אני מאוד מקווה. לכן, אמרתי שבעוד חצי שנה אני אבקש, וכל השאלות שעומדות כאן, האיזון בין הצורך לשמירה על הפרטיות לבין ה- - -
<לאה ורון:>
שיהיה על מי לשמור על הפרטיות.

<היו"ר איתן כבל:>
נכון. 

<גבי בן הרוש:>
זה לא יהיה תקנה, זה הוראת שעה?

<היו"ר איתן כבל:>
לא, לא. זה תקנה. 

<גבי בן הרוש:>
אז מה זה חצי שנה? 

<היו"ר איתן כבל:>
אמרתי שאנחנו נראה איך זה מתקיים כי זה מצריך שינוי. כל ההתמודדות עם השאלות האלה מצריכות שינוי חקיקה ראשי ואני רוצה להכניס כבר את התקנות לפעולה באופן מידי.

מי בעד סעיף (ח) ירים את ידו?

הצבעה

בעד – פה אחד

תקנה 2(ח) נתקבלה.

<היו"ר איתן כבל:>
תודה רבה. הסעיף אושר.

585ב(א).

<חוה ראובני:>
	
	"תקשורת מקוונת עם רשות הרישוי
	  585ב.
	(1) לא יועבר מידע לפי תקנה 585א באופן מקוון אלא אם כן יופעלו בידי רשות הרישוי ובידי המפעל אמצעי אבטחת מידע נאותים כדי לצמצם ככל הניתן את הסיכון לשימוש לא מורשה במידע שמקורו במאגר רשות הרישוי, שיבושו, חשיפתו או העתקתו בלא רשות כדין, והכל בהתאם לנוהל אבטחת מידע שתקבע רשות הרישוי, בהתייעצות עם רשם מאגרי המידע כהגדרתו בסעיף 7 לחוק הגנת הפרטיות, התשמ"א- 1981 (בתקנה זו – נוהל אבטחת מידע)."


<היו"ר איתן כבל:>
הערות.

<גבי בן הרוש:>
איפה האחריות של קצין בטיחות פה שזה מתקיים?

<חוה ראובני:>
זה כתוב.  חזקת האחריות עלינו.

<קריאה:>
האחריות על רשות הרישוי לא להעביר מידע, זה לא אחריות על קצין הבטיחות. 

<גבי בן הרוש:>
אז איפה האחריות של קצין הבטיחות?

<קריאה:>
מה הם התנאים שאני נדרש לעמוד בהם כדי לקיים את הממשק הזה.

<חוה ראובני:>
זה מטיל חובה על המדינה.

<גבי בן הרוש:>
- - - כמה עצורים - - -

<קריאה:>
אני יודע, בגלל זה אנחנו פה - להגן - - -

<היו"ר איתן כבל:>
מי בעד 585ב(א)? ירים את ידו.

הצבעה

בעד – פה אחד

תקנה 585ב (א) נתקבלה. 

<היו"ר איתן כבל:>
תודה, אושר.

(ב).

<חוה ראובני:>
	
	
	" (ב) בנוהל אבטחת המידע יפורטו האמצעים הטכנולוגיים שבהם ייעשה שימוש לתכלית האמורה בתקנת משנה (א) ובכלל זה אמצעים לעניין אופן זיהוי קציני הבטיחות, בקרת הגישה למידע ותיעוד אירועים המעלים חשש לפגיעה בשלמות המידע, לשימוש בו ללא הרשאה או תוך חריגה מהרשאה."


<היו"ר איתן כבל:>
הערות? 

הלאה – (ג). אחר כך נעשה על זה כבר.

<חוה ראובני:>
	
	" (ג) לשם ביצוע האמור בתקנה 585א(א) והבטחת העברת המידע בהתאם לנוהל אבטחת המידע ונקיטת אמצעי אבטחת המידע הנדרשים בידי המפעל, יתקשר המפעל בהסכם עם רשות הרישוי כדי  שהיא תעמיד לרשות קצין הבטיחות באופן מקוון את המידע הדרוש לו; לשם ביצוע האמור בתקנה 585א(ד)..." – שזה תיכף מה מוטל על קצין הבטיחות בהקשר הזה – "... יתקשר קצין הבטיחות כאמור עם רשות הרישוי במישרין; הסכם כאמור יכלול בין היתר התחייבות והסדרי אבטחה שיבטיחו כי המידע על פרטי רישיון נהיגה או מידע תעבורתי (להלן – המידע), יימסר רק לקצין הבטיחות ויכלול רק את המידע שקצין הבטיחות רשאי לעיין בו לפי תקנה 585א; כמו כן הסכם כאמור יכלול את נוהל אבטחת המידע שיהווה חלק בלתי נפרד ממנו. "


<היו"ר איתן כבל:>
הערות? (ד).

<חוה ראובני:>
זה אולי מה שגבי כיוון בשאלה שלו.

	
	" (ד) לא יימסר מידע לקצין הבטיחות אלא לאחר שהצהיר באופן מקוון כי הוא מבקש את המידע במסגרת מילוי תפקידו ובהתאם לתקנה 585(א)(1), (3) או (ד), לפי העניין, כי הודיע לאדם שהוא מבקש לגביו את המידע כי הוא עומד לעשות כן וכי ידוע לו שעיון במידע שלא בהתאם לאמור בתקנה 585א או שלא בהתאם לאמור בתקנה זו מהווה עבירה."


הוא צריך לאשר באופן פוזיטיבי בכניסה למערכת את ההצהרות האלה.

<היו"ר איתן כבל:>
ברור.

<שמעון סודאי:>
לפי מספר ההסמכה שלו?

<חוה ראובני:>
הרעיון שלנו זה שיהיה לו כרטיס חכם מזהה, כרטיס אישי שאסור להעביר אותו עם סיסמא והכול.

<איילת נחמיאס ורבין (המחנה הציוני):>
כמו טוקן.

<חוה ראובני:>
טוקן, בדיוק. בתחילת הדרך כשהוא רוצה לערוך שאילתה הוא יצטרך לאשר הצהרה.

<היו"ר איתן כבל:>
כן, גברתי היועצת המשפטית.

<אביגל כספי:>
רק הערה קטנה לגבי קצין הבטיחות צריך להודיע לאדם שמבקש לגביו את המידע. חשבתי להציע שהוא גם יצטרך להודיע לו את התוצאות האפשריות של העיון. כלומר, שהוא יגיד לאדם: אני הולך לבקש עליך את המידע ודע שיש למידע הזה תוצאות. יכול להיות שלא תוכל להיות מועסק במפעל.
<היו"ר איתן כבל:>
יש לכם בעיה עם זה?

<חוה ראובני:>
אין לנו בעיה עם זה. אני רק מזכירה שפוזיטיבית הוא חייב להסביר לו את זה, וזה היה כתוב ב-585א. פה אנחנו מדברים על מה הוא מסמן בוי בכניסה.

<היו"ר איתן כבל:>
חוה, השאלה אם התוספת הזו של היועצת המשפטית - - -?

<חוה ראובני:>
לא, לא מפריעה לי.

<היו"ר איתן כבל:>
תודה רבה, אז נוסיף אותה.

כן, שמעון.

<שמעון סודאי:>
רק לגבי הסעיף הזה קצת לא ברור לי. לגבי ההצהרה היום, חוה, אני חייב להבין את מה שאתם כרגע מסרתם. היום ההצהרה שהנהג מודיע על כל שינוי. את אומרת עכשיו שאם אני מבקש לבדוק עליו, אני צריך להודיע לנהג. זה מה שאני הבנתי?

<חוה ראובני:>
נכון.

<שמעון סודאי:>
אז אנחנו מבקשים שמשרד התחבורה ינסח הצהרה חדשה ששם יהיה רשום בדיוק מה צריך לעשות.

<היו"ר איתן כבל:>
אוקי, מקובל. שמעון, תודה. העניין ברור.


חוה, הלאה.

<חוה ראובני:>
	
	"מסירת המידע לפי תקנה 585א לקצין הבטיחות תהיה מותנית בציון מספר הזהות ומספר רישיון הנהיגה של הנהג שלגביו ביקש את המידע."


<היו"ר איתן כבל:>
ברור. (ו).

<חוה ראובני:>
	
	" (ו) מצאה הרשות כי הפר קצין בטיחות, בעל מפעל או מפעל את התחייבויותיו לפי ההסכם עם רשות הרישוי או לפי תקנות אלה, תודיע על כך לרשות הרישוי;..."  



הרשות זה לא רשות הרישוי, זה הרשות לפי סימן של קציני בטיחות בתעבורה. זה רשות מוסמכת אחרת, ישות משפטית אחרת.
"... הודיעה הרשות לרשות הרישוי כאמור, או נודע לרשות הרישוי בדרך אחרת כי קיים חשש ממשי כי הופרו התחייבויות כאמור, רשאית היא לנתק את התקשורת המקוונת עם אותו מפעל או קצין בטיחות, עד שיתקיימו תנאים שעליהם תורה לשם הבטחת עמידתו בהוראות תקנות אלה ובהתחייבויותיו לפי ההסכם."

<היו"ר איתן כבל:>
קודם כל, בוא נצביע. מי בעד כל הסעיפים אשר הוקראו שזה (ג) עד (ו)? ירים את ידו, עם התוספת שהציעה היועצת המשפטית.

הצבעה

בעד –  פה אחד

תקנה585ב (ג) עד (ו) נתקבלה.

<היו"ר איתן כבל:>
תודה רבה, אושר.

תחילה.

<חוה ראובני:>
	" תחילה.
	3
	3.      תחילתן של תקנות אלה שישה חודשים מיום פרסומן."


<איילת נחמיאס ורבין (המחנה הציוני):>
למה צריך שישה חודשים?

<היו"ר איתן כבל:>
הם צריכים להכניס הנחיות.

<חוה ראובני:>
יש צורך במחשוב ובהנחיה לקציני הבטיחות, גם להכין מערך מחשוב וגם להדריך את קציני הבטיחות.

<לאה ורון:>
וגם לתקן את נוסח ההצהרה לבקשתו של - - -

<היו"ר איתן כבל:>
חוה, ברוך השם, הגענו לזה. תודה רבה. עוד חצי שנה כדי שנעשה את זה כמו שצריך.

הצבעה

בעד – פה אחד

תקנה 3 נתקבלה.

<היו"ר איתן כבל:>
מי בעד? ירים את ידו. תודה רבה. אושר.

סיימנו, אני חושב שעשינו פה מעשה מאוד מאוד מאוד גדול.

<חוה ראובני:>
תודה רבה, אדוני. זה חשוב מאוד.

<קריאה:>
אני מוכרח להגיד לך כל הכבוד, זה היה חלום.

<היו"ר איתן כבל:>
רגע, עוד לא סיימנו.

<איילת נחמיאס ורבין (המחנה הציוני):>
זה תוצאה של חקיקה פרטית. אם לא היינו מגישים הצעת חוק, התקנות לא היו באות מהר.

<חוה ראובני:>
אני אראה לגברתי את הטיוטות.

<היו"ר איתן כבל:>
חבר הכנסת יעקב אשר, בבקשה.

<יעקב אשר (יהדות התורה):>
אדוני היושב-ראש, אני באמת רוצה לומר תודה. איתן, אתה רתום וקשור בכל נימי נפשך לנושא תאונות הדרכים. אני חושב שזה אחד הדברים היותר חשובים במסגרת שלל דברים שנמצאים על השולחן. לא הייתי בהתחלה, ולכן לא אמרתי את דברי ההקדמה האלה קודם.

החוק הזה הוא חוק חשוב, ואתה אתגרת את המערכת להיכנס אליו. הבנתי שהגשת את זה כהצעת חוק פרטית שעברה טרומית. את ההדלפה הזו שמעתי מחברתך לסיעה. אני מברך אותך על זה, ובאמת עם רוח הגבית הזו של הדברים הללו נמשיך הלאה במאבק, בסופו של דבר, על החיים של האנשים. אני באמת גם שמח על תמימות הדעים שהיתה פה. זה לא דבר של מה בכך בדרך כלל. אני מודה לך מאוד, אדוני היושב-ראש.

<היו"ר איתן כבל:>
אדוני יעקב אשר הוא יושב-ראש ועדת המשנה למאבק בקטל הדרכים, וכמובן זה מסוג אותם עניינים שאדוני יידרש לפקח עליהם ולעקוב .

<יעקב אשר (יהדות התורה):>
כן, אבל החוכמה היא גם ליצור אותם.

<היו"ר איתן כבל:>
תודה. 

כן, גברתי.

<איילת נחמיאס ורבין (המחנה הציוני):>
הרבה פעמים מטיחים בנו האשמות על עומס החקיקה הפרטית, וזה נכון. אבל לפעמים חקיקה פרטית, בתור חברת כנסת שהצביעה יותר מפעם אחת גם בנוכחותו של משרד התחבורה, כפי שחוה יודעת על כך, שתקנות לא מועברות בזמן שהן צריכות להיות מועברות. והראיה, לצערי, תראי לאן הגענו עם רפורמת מוניות השירות, חוה. זה מאוד מאוד מאוד מאוד מכעיס אותי. על כן, שמחתי שבאותו יום בצהרים הגיע איתן עם השר כץ להסכמה שתועבר החקיקה בטרומית, והנה התקנות לפנינו. 

איתן, אצטרך את עזרתך כי אנחנו קיבלנו התחייבות גם ממשרד התחבורה וגם ממשרד הבריאות בנושא של התקנת חיישנים למניעת השארת ילדים ברכבים. אתה יודע, ירד החום אז גם הלהט להעביר תקנות בנושא פתאום יורד. אני מתכוונת לפנות בעניין הזה לשר התחבורה להאיץ את הטיפול בנושא הזה כי הטיפול הוא מאוד מאוד חשוב בעיניי. תודה לחוה כמו תמיד.

<היו"ר איתן כבל:>
תקבלי את כל העזרה מאתנו. תודה.

שמעון סודאי.

<שמעון סודאי:>
אני מבקש גם כיושב-ראש איגוד קציני הבטיחות וגם כאזרח בישראל להודות לכל מי שעסק הזה. במיוחד לך, איתן כבל, על הסיפור הזה. אתה באמת לקחת את זה ושמת את זה במקום תוך זמן קצר.

<היו"ר איתן כבל:>
קח עוד דקה, תרחיב.

<שמעון סודאי:>
בבקשה. אנחנו נמצאים פה בבית המחוקקים ואני מבקש להודות בדרך גם למשרד התחבורה במקרה הזה ולמשרד המשפטים ולמשרד המשטרה. זה לא משנה שלכולם היו הדעות שלהם. חשוב עוד משהו אחד להגיד, ובזה אני מסיים, שלא נשלה את עצמנו שהמאבק תם כי יש לי כאן ביד מחקר על המון מקרים של נהגים שמעבירים את העבירות שלהם למישהו אחר, וזה נושא אחר.

<היו"ר איתן כבל:>
כותב המחקר היה אצלי.

<שמעון סודאי:>
אני יודע.

<היו"ר איתן כבל:>
אגיד לכם במה דברים אמורים. זה דיון אחר, אבל הוא חלק מהעניינים היושבים פה. אני מאוד נזהר בדבריי ואם אמרתי דברים לא בדיוק מדויקים חשוב לי שתבינו את המסגרת היום. היום עבירה נרשמת על מי שהרכב רשום על שמו. בתי המשפט הרבה פעמים כדי לתקתק את העניין הזה קדימה קדימה,  זורקים את זה על הזה.

<איילת נחמיאס ורבין (המחנה הציוני):>
לא, אלא אם כן עצרו את הנהג. עבירה מצולמת זה על שם הרכב.

<היו"ר איתן כבל:>
ברור. אם תפסו אותך - - -

<איילת נחמיאס ורבין (המחנה הציוני):>
אם תפסו אותך אז זה על שמך.

<היו"ר איתן כבל:>
 מסתבר שיש אלפי, אם לא עשרות אלפי מקרים, - - -

<איילת נחמיאס ורבין (המחנה הציוני):>
רכבים שלא הועברו.

<היו"ר איתן כבל:>
בדיוק. המחקר שמחזיק עכשיו בידו חברי שמעון סודאי מראה שיש אנשים שמסתובבים עם הרשעות שהם כאילו לקחו על עצמם, או כי שמו את זה על עצמם - למשל, כאלה שלוקחים את העבירות של הילדים שלהם - או ילדים, או סבתא, או כאלה שרשומים בכל מיני סיטואציות.

<חוה ראובני:>
מי המחבר של המחקר?

<היו"ר איתן כבל:>
אני לא זוכר את שמו, תקריא.

<שמעון סודאי:>
איתן לבונטין.

<חוה ראובני:>
אה, קבענו כבר במשרד המשפטים שתי ישיבות לדון במאמר הזה עם ד"ר לבונטין.

<היו"ר איתן כבל:>
חייבים, ברור.  כן, אני יודע. הוא סיפר לי. זה מצריך כי זה מסוג הדברים שהם כאילו צדדיים ואף אחד לא שם לב אליהם. הוא פתח פה בור ענק. אני אומר את זה כפי שהוא הציג מהמחקר.

<חוה ראובני:>
אנחנו מתייחסים לזה ברצינות רבה, אנחנו לומדים את החומר הזה.

<היו"ר איתן כבל:>
אוקי. תודה, שמעון.

בבקשה, מר חדד.

<אורי חדד:>
אני רוצה לגעת מקצועית. החוק הזה עושה שני דברים מאוד מאוד מאוד חשובים: אחד, הוא מחזק את מעמדו של קצין הבטיחות ואותו נהג מבין שקצין הבטיחות הולך לדעת עליו הכול באון-ליין. זה מאוד מאוד חשוב. שניים, יותר מקצועית. הוא יכול לראות איזה עבירות יש לנהג הזה.  נניח, פס לבן, ואז הוא מדרג אותו מ-1 עד 10. הוא יושב עליו, הוא מזהיר אותו: אני יודע עליך. הוא יודע שאני יודע עליך. עוד אחד פס לבן שאני יודע, מפסיק לנהוג. זה ההישג של התקנה הזו.

<היו"ר איתן כבל:>
חברים יקרים, זה ברור. זאת הכוונה. הכוונה היא שכשרואים מישהו שהוא זה, קוראים לו.         

<גבי בן הרוש:>
- - - מה עושה אותו קצין בטיחות שעובר את העבירות בעצמו?

<קריאה:>
הוספת כלי מקצועי לקצין הבטיחות.

<היו"ר איתן כבל:>
תודה.

<הישיבה ננעלה בשעה 11:05.>

